Diari Oficial de la Generalitat Valenciana


Sumari del DOGV 8871, del 31-07-2020 (2020/6241)

RESOLUCIÓ de 28 de juliol de 2020, del secretari autonòmic d'Educació i Formació Professional, per la qual es dicten instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2020-2021 impartisquen ensenyaments professionals d'Arts Plàstiques i Disseny.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8871

Data del DOGV
:   31-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6241


Data del document
:   28-07-2020

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació
    * cultura
    * legislació
    * malaltia infecciosa
    * esport

RESOLUCIÓ de 28 de juliol de 2020, del secretari autonòmic d'Educació i Formació Professional, per la qual es dicten instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2020-2021 impartisquen ensenyaments professionals d'Arts Plàstiques i Disseny. [2020/6241]  
La Llei orgànica 2/2006, de 3 de maig, d'educació, regula en el títol I, capítol VI, secció segona, els ensenyaments professionals d'Arts Plàstiques i Disseny, que estableix en els articles 51, 52 i 53 la seua organització, els requisits d'accés i la titulació a la qual condueixen els ensenyaments esmentats.  
El Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny fixa, entre altres, els requisits d'accés a aquests ensenyaments, els aspectes relacionats amb l'avaluació, la promoció i la permanència en els ensenyaments.  
El Reial decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei orgànica 2/2006, de 3 de maig, d'educació, estableix, entre altres, els requisits relatius a les instal·lacions dels centres d'ensenyaments artístics professionals d'Arts Plàstiques i Disseny i la relació numèrica professorat-alumnat.  
L'Ordre 77/2010, de 27 d'agost, de la Conselleria d'Educació, modificada parcialment per l'Ordre 46/2012, de 12 de juliol, regula el mòdul professional de Formació en Centres de Treball (FCT), entre altres ensenyaments, dels cicles formatius d'Arts Plàstiques i Disseny en l'àmbit territorial de la Comunitat Valenciana.  
L'Ordre 32/2011, de 20 de desembre, de la Conselleria d'Educació, Formació i Ocupació, estableix en l'article 10 el procediment de reclamació de qualificacions en els ensenyaments professionals d'Arts Plàstiques i Disseny.  
L'Ordre 13/2018, de 18 d'abril, de la Conselleria d'Educació, Investigació, Cultura i Esport, regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana.  
El Reglament general de protecció de dades (RGPD); el Reglament (UE) 2016/679, del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades i garantia dels drets digitals, introdueixen una sèrie de canvis i novetats als quals és necessari adaptar els tractaments actuals. L'RGPD esmenta expressament la necessitat que s'apliquen mesures tècniques i organitzatives apropiades pel responsable, amb la finalitat de garantir que el tractament és conforme al que disposa el reglament.  
  
Així mateix, els centres hauran d'atendre el capítol III de la Llei 23/2018, de 29 de novembre, de la Generalitat, d'igualtat de les persones LGTBI (DOGV 8436, 03.12.2018); el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià (DOGV 8456, 07.08.2018), i la Llei 26/2018, de 21 de desembre, de la Generalitat, de drets i garanties de la infància i l'adolescència (DOGV 8450, 24.12.2018) i a la normativa desplegada corresponent.  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions davant de diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana.  
El Decret llei 2/2020, de 3 d'abril, de mesures urgents, en l'àmbit de l'educació, de la cultura i de l'esport, per a pal·liar els efectes de l'emergència sanitària provocada per la Covid-19.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià (DOGV 8540, 03.05.2019), té per objecte regular l'organització de la resposta educativa en els centres docents, en el marc de l'educació inclusiva, a fi de garantir l'accés, la participació, la permanència i el progrés de tot l'alumnat, com a nucli del dret fonamental a l'educació i des dels principis de qualitat, igualtat d'oportunitats, equitat i accessibilitat universal.  
  
L'Ordre EFP/365/2020/, de 22 d'abril (BOE 24.04.2020), estableix directrius d'actuació per a l'inici del curs 2020-2021, davant de la situació de crisi ocasionada per la Covid-19.  
La Resolució de 4 de maig, de la Secretaria Autonòmica d'Educació i Formació Professional (DOGV 8807, 08.05.2020), estableix el marc i les directrius d'actuació a desenvolupar durant el tercer trimestre del curs 2019-2020 i l'inici del curs 2020-2021, davant de la situació de crisi ocasionada per la Covid-19.  
L'Ordre EFP/561/2020, de 20 de juny, del Ministeri d'Educació i Formació Professional (BOE 175, 24.06.2020), publica els acords de la Conferència Sectorial d'Educació, per a l'inici i el desenvolupament del curs 2020-2021.  
La Resolució de 17 de juliol de 2020, de la consellera de Sanitat Universal i Salut Pública, de modificació i adopció de mesures addicionals i complementàries de l'Acord de 19 de juny, del Consell, sobre mesures de prevenció front a la Covid-19.  
Aquesta resolució té per objecte, d'acord amb la normativa indicada, dictar instruccions que faciliten la gestió docent dels ensenyaments professionals d'Arts Plàstiques i Disseny en tots els aspectes que garantisquen el desenvolupament educatiu de l'alumnat.  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el  
Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell, resolc:  
  
Apartat únic  
Aprovar les instruccions i la documentació incloses en els annexos, per a l'organització i el funcionament dels centres docents de la Comunitat Valenciana que imparteixen ensenyaments professionals d'Arts Plàstiques i Disseny durant el curs acadèmic 2020-2021.  
  
València, 28 de juliol de 2020.- El secretari autonòmic d'Educació i Formació Professional: Miguel Soler Gracia.  
  
  
ANNEX  
Instruccions sobre ordenació acadèmica i d'organització   
de l'activitat docent dels centres docents de la Comunitat Valenciana que durant el curs 2020-2021 impartisquen ensenyaments professionals d'Arts Plàstiques i Disseny  
  
1. Objecte i àmbit d'aplicació  
2. Accés, admissió i matrícula de l'alumnat en els ensenyaments professionals d'arts plàstiques i disseny  
3. Programació general anual (PGA)  
4. Les programacions didàctiques  
5. Constitució de grups  
6. Fase de formació pràctica en empreses, estudis i tallers (FCT)  
7. Mòdul professional d'obra final i de projecte integrat  
8. Matrícules i convocatòries  
9. Anul·lació de matrícula a instàncies de l'alumnat  
10. Anul·lació de matrícula per inassistència  
11. Renúncia a la convocatòria de mòduls professionals i/o del mòdul d'FCT  
12. Convocatòria extraordinària o de gràcia  
13. Convalidació de mòduls formatius  
14. Exempció de mòduls formatius i/o del mòdul d'FCT per la seua correspondència amb la pràctica laboral  
15. Trasllats entre centres de diferents administracions educatives  
  
16. Promoció del primer al segon curs dels cicles formatius  
  
17. Accés al mòdul professional d'FCT  
18. L'avaluació dels ensenyaments professionals d'arts plàstiques i disseny  
19. Descripció del procés d'avaluació  
20. Ajornament de la qualificació del mòdul d'FCT  
21. Actuació respecte a l'alumnat amb criteris d'avaluació i promoció adaptats durant el curs 19-20 com a conseqüència de la crisi generada per la Covid-19.  
22. Qualificació dels mòduls professionals de formació en el centre educatiu i del mòdul d'FCT  
23. Càlcul de la nota mitjana final del cicle formatiu  
24. Documents oficials d'avaluació i mobilitat  
25. Expedient acadèmic de l'alumnat  
26. Certificat acadèmic oficial  
27. Actes d'avaluació  
28. Informe d'avaluació individualitzat  
29. Registre de les qualificacions no numèriques i altres situacions acadèmiques en els documents oficials d'avaluació  
30. Accés a la universitat  
31. Alumnat amb necessitat específica de suport educatiu  
32. Instruccions sobre la implantació de cicles LOE  
33. Aplicació als cicles formatius regulats per la LOGSE  
34. Docència en els cicles professionals d'Arts Plàstiques i Disseny  
35. Prevenció de riscos laborals en el sector docent i pla de contingència  
36. Competències de les forces i cossos de seguretat davant del requeriment i comprovació de documentació personal sobre l'alumnat menor d'edat en cicles d'ensenyaments professionals d'Arts Plàstiques i Disseny  
37. Tecnologies de la informació i de la comunicació. Sistema de gestió ITACA i protecció de dades  
Consideracions finals  
  
1. Objecte i àmbit d'aplicació  
1.1. Aquesta resolució té per objecte dictar instruccions que faciliten la gestió docent dels ensenyaments professionals d'Arts Plàstiques i Disseny en tots els aspectes que garantisquen el desenvolupament educatiu de l'alumnat.  
1.2. Aquestes instruccions es podran aplicar per al curs 2020-2021 en els centres de la Comunitat Valenciana que estiguen autoritzats per a impartir ensenyaments professionals d'Arts Plàstiques i Disseny.  
1.3. Durant els dies previs a la data d'inici de les activitats escolars del curs 2020-2021, les direccions dels centres educatius comunicaran a les inspeccions territorials d'educació les incidències i necessitats dels centres que puguen dificultar que l'inici de curs es desenvolupe amb normalitat a l'efecte que la Inspecció puga realitzar actuacions de suport i supervisió.  
En aquesta tasca els centres valoraran especialment les incidències i necessitats que s'hagen pogut derivar del llarg període sense activitat presencial que va marcar el final del curs 2019-2020 a conseqüència de la Covid-19, així com aquells aspectes relacionats amb les mesures de seguretat i higiene que determine l'Administració sanitària per a la seua aplicació durant els períodes que es consideren.  
  
2. Accés, admissió i matrícula de l'alumnat en els ensenyaments professionals d'Arts Plàstiques i Disseny  
2.1. L'accés i la matrícula de l'alumnat d'ensenyaments professionals d'Arts Plàstiques i Disseny en centres docents públics i privats estaran condicionats al compliment dels requisits acadèmics d'accés disposats en la normativa vigent.  
2.2. L'admissió de l'alumnat en els cicles formatius dels ensenyaments professionals d'Arts Plàstiques i Disseny es realitzarà d'acord amb els percentatges de reserva establits per a cada via d'accés i la disponibilitat de places que oferisquen els centres per a cada curs acadèmic.  
2.3. El procediment d'accés, admissió i matrícula de l'alumnat en el curs 2020-2021 estarà regulat per l'Ordre 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana, i per la Resolució de 6 de maig de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyaments Artístics de la Comunitat Valenciana (ISEACV), per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2020-2021, es dicten instruccions per a la seua realització i s'estableix el calendari i el procediment d'admissió i de matriculació de l'alumnat i es deixa sense efecte la Resolució de 9 de març de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyaments Artístics de la Comunitat Valenciana (ISEACV). Els centres realitzaran un registre de les incidències sorgides durant el procediment d'accés als ensenyaments professionals.  
2.4. Si després d'adjudicar les places oferides en un centre, resulten places vacants, es podran adjudicar a aspirants que hagen realitzat i superat la prova en un centre diferent.  
2.5. En el procediment d'admissió extraordinari, les vacants que hagen quedat sense cobrir, després de baremades totes les sol·licituds, s'oferiran a tots els sol·licitants que reunisquen els requisits d'accés.  
  
  
3. Programació general anual (PGA)  
3.1. Els centres elaboraran al principi de cada curs una programació general anual que reculla tots els aspectes relatius a l'organització i el funcionament del centre, incloent-hi l'estadística d'inici de curs, els projectes, el currículum, les normes i tots els plans d'actuació acordats i aprovats per al curs acadèmic.  
3.2. L'enregistrament de tots els elements que componen la PGA (administratius, estadístics, pedagògics) s'haurà de fer en el sistema de gestió ITACA, o en tot cas s'hauran d'usar les aplicacions indicades per part de l'Administració als centres que no disposen de sistema telemàtic de gestió. La PGA es posarà a disposició o remissió per la via que assenyale el procediment esmentat.  
3.3. La data límit per a l'aprovació, l'enregistrament de la PGA i la seua posada a disposició per via electrònica davant de la direcció territorial d'educació corresponent serà el 15 de novembre. Qualsevol variació o ampliació al llarg del curs de les dades recollides en la programació general anual s'haurà de comunicar a aquesta en els terminis previstos en el mateix procediment.  
3.4. Mesures organitzatives davant de situacions extraordinàries que impliquen la suspensió temporal de l'activitat educativa presencial.  
3.4.1. En les seues normes d'organització i funcionament, els centres docents hauran d'incloure les mesures necessàries per a poder garantir la continuïtat de les activitats lectives, quan situacions internes o externes de caràcter extraordinari no possibiliten l'activitat presencial. Aquesta planificació bàsica realitzada pels centres estarà subjecta a les possibles modificacions que es puguen derivar de les instruccions que les autoritats responsables i la conselleria amb competències en educació puguen determinar en funció de les circumstàncies.  
3.4.2. Per a poder realitzar una planificació adequada, en el procediment de matrícula, els centres docents hauran de recollir i/o actualitzar les dades de contacte de l'alumnat i les famílies, amb la intenció de garantir les majors possibilitats de comunicació amb aquestes. En el mateix procediment es recopilarà la informació corresponent a les disponibilitats de cada llar quant a l'accés a les noves tecnologies, i s'indicarà, com a mínim, la possibilitat o no d'accés a internet, el nombre de dispositius electrònics a la llar i la tipologia d'aquests.   
  
3.4.3. Les mesures que incorporaran els centres a les seues normes d'organització i funcionament hauran de preveure necessàriament:  
a) L'organització de l'atenció educativa i la comunicació amb els alumnes i les seues famílies. Sobre aquest tema, els centres especificaran almenys els elements que es proposen a continuació:   
- La manera o maneres més adequades d'establir una comunicació fluida amb l'alumnat major d'edat i les famílies, perquè els pares, mares o els representants legals poden col·laborar de manera activa en el procés d'atenció educativa en el domicili, tenint en compte les diverses possibilitats oferides per la conselleria amb competències en educació.  
  
- Les formes d'interacció que es consideren més adequades amb l'alumnat, preveient totes les possibilitats oferides per les TIC, a partir de les plataformes i mitjans oferits per la conselleria amb competències en educació.  
- Les condicions per a la realització, presentació i lliurament de les activitats i les proves d'avaluació, incloent-hi les modificacions en els calendaris d'avaluació previstos en cas de ser necessari.  
- Les mesures que caldrà tindre en compte en relació amb l'alumnat amb necessitats específiques de suport educatiu.   
- Les mesures i mitjans per a planificar de manera eficaç l'orientació acadèmica i professional de l'alumnat.  
- Les alternatives per a l'alumnat que no tinga accés a les TIC.  
- L'atenció a l'alumnat major d'edat i a les famílies que demanen ser ateses de manera presencial mitjançant cita prèvia.  
b) Les mesures que permeten la coordinació i treball dels òrgans de govern i coordinació docent per a garantir un desenvolupament adequat de les activitats del centre. Entre altres aspectes farà falta que es determinen els següents:  
- Les formes i mitjans d'interacció i comunicació més adequades per a mantindre la necessària coordinació del professorat en l'establiment i disseny de les actuacions indicades en l'apartat anterior.  
  
- Els mecanismes o mitjans que permeten la convocatòria i realització, presencial o telemàtica, de les reunions dels òrgans de govern i coordinació docent per a desenvolupar les seues competències de la manera més eficaç possible, d'acord amb les circumstàncies. Es garantirà especialment la coordinació dels processos d'avaluació, orientació i tutoria de l'alumnat.  
c) Durant el curs 2020-2021 serà especialment important regular l'accés al centre, i en el cas que la situació ho requerisca i d'acord amb el pla de contingència que s'haja establit, prendre les mesures de prevenció, higiene i promoció de la salut davant de la Covid-19 per als centres educatius en el curs 2020-2021 establides per la Conselleria de Sanitat universal i Salut pública tant a l'entrada com a l'eixida de l'alumnat d'aquests ensenyaments.  
3.4.4. Les programacions didàctiques dels diferents departaments hauran de reflectir els aspectes determinats en les normes d'organització i funcionament del centre, en relació amb l'apartat anterior sobre l'organització de l'atenció educativa i la comunicació amb l'alumnat i les famílies, i si és el cas, concretar els aspectes propis corresponents als mòduls impartits.   
3.4.5. La direcció dels centres, amb la col·laboració del conjunt del professorat, coordinarà la planificació de la programació lectiva durant el període de no-assistència en el centre de l'alumnat i establirà el calendari de les reunions necessàries per a garantir la coherència de la resposta educativa donada en relació amb els diferents nivells i ensenyaments oferits.  
3.4.6. En la planificació de les activitats, s'haurà de tindre en compte que la documentació aportada pel professorat per al seguiment de la docència puga ser desenvolupada independentment de la classe de dispositiu, tant en tauletes digitals com ordinadors personals o dispositius mòbils.  
3.4.7. La direcció del centre podrà, en cas que les autoritats competents així ho prevegen, establir les tasques que s'han de desenvolupar en el centre educatiu que requerisquen presència física de part del personal docent o no docent i les que es poden desenvolupar a través de sistemes de treball a distància o semipresencial. En funció d'aquestes decisions, establirà l'horari de treball que s'ha de desenvolupar en el centre i el que es pot desenvolupar des del domicili.  
3.4.8. Els tutors o les tutores de cada grup d'alumnat, sota la supervisió de la direcció d'estudis, es responsabilitzaran de la coordinació i organització de la planificació de les tasques lectives dels seus corresponents grups, d'acord amb les mesures organitzatives i directrius acordades.  
3.4.9. El personal docent mantindrà, en la mesura que siga possible, un contacte periòdic amb alumnat, pares, mares i tutors legals de l'alumnat a través de les plataformes habilitades per la conselleria amb competències en educació, pàgina web del centre, correu electrònic, així com per qualsevol altre mitjà de comunicació que els centres consideren adequat.  
3.4.10. El personal docent procurarà una especial atenció a l'alumnat susceptible de presentar-se a les proves d'accés en la universitat.  
  
3.4.11. Els centres tindran una especial atenció cap a l'alumnat que es trobe en disposició de realitzar la formació en centres de treball, i de titular.  
3.4.12. Les persones coordinadores TIC dels centres col·laboraran amb la resta del professorat per a implementar correctament les mesures que es determinen.  
3.4.13. És responsabilitat del professorat actualitzar la seua formació en tecnologies de la informació i la comunicació aplicades per a donar la millor resposta possible a l'alumnat i les famílies en contextos de docència no presencial. Aquesta oferta formativa serà oferida pels Centres de Formació, Innovació i Recursos per al professorat de la Conselleria d'Educació, Cultura i Esport. Així mateix els centres, en funció de la realitat formativa del seu claustre, hauran de planificar les iniciatives de formació necessàries en els seus plans anuals de formació.   
  
3.4.14. Els membres dels equips directius es responsabilitzaran que tot el personal dels centres educatius siga coneixedor d'aquestes mesures i del seu compliment. Així mateix, tant des de la direcció dels centres com per part de tot el professorat es vetlarà per a garantir l'accés i difusió de la informació en la comunitat educativa a través dels canals oficials d'informació que determinen les administracions educatives o autoritats responsables en funció de les circumstàncies.  
  
3.4.15. La Inspecció d'Educació, el personal dels centres de formació, innovació i recursos educatius (CEFIRE), les direccions territorials d'Educació, Cultura i Esport i les direccions generals amb competències en matèria d'educació col·laboraran amb les direccions dels centres educatius assessorant, actualitzant l'oferta formativa i fent costat a les actuacions desenvolupades, per a donar la millor resposta possible en aquesta classe de contextos.  
3.5. Les normes d'organització i funcionament dels ensenyaments seran de compliment obligatori, i hauran de recollir les normes de convivència i conducta, així com concretar els deures de l'alumnat i les mesures correctores aplicables en cas d'incompliment, prenent en consideració la seua situació i les seues condicions personals.  
No s'ha d'impedir l'accés als ensenyaments a persones que visten robes característiques o pròpies de la seua identitat religiosa i que no suposen cap problema d'identificació o atempten contra la dignitat de les persones. Les mesures correctores tindran un caràcter educatiu i recuperador, hauran de garantir el respecte als drets de la resta de l'alumnat i procuraran la millora en les relacions de tots els membres de la comunitat educativa.  
3.6. Atenció a l'alumnat en cas d'absència de professorat  
3.6.1. Els responsables dels ensenyaments han d'elaborar un pla d'atenció a l'alumnat en cas d'absència de professorat. S'ha de donar prioritat a l'alumnat de menor edat. Aquest pla haurà de tindre en consideració les mesures de prevenció, higiene i promoció de la salut davant de la Covid-19 per als centres educatius en el curs 2020-2021, establides conjuntament per la Conselleria de Sanitat Universal i Salut Pública i la Conselleria d'Educació Cultura i Esport.  
  
3.6.2. A aquest efecte, correspon als equips docents, fent ús de la seua autonomia pedagògica, proposar les activitats que ha de realitzar l'alumnat en els casos d'absència de professorat. Aquestes activitats hauran d'afavorir l'adquisició de les competències professionals del cicle d'ensenyament professional d'Arts Plàstiques i Disseny corresponent.  
3.6.3. En cas de previsió de falta d'assistència, el o la docent ha de facilitar a la direcció d'estudis, amb caràcter previ, el material i les orientacions específiques per a l'alumnat afectat.  
3.6.4. La programació general anual inclourà els criteris establits per a l'elaboració de les activitats i les tasques que hauran d'estar disponibles en cas d'absència del professorat.  
  
4. Les programacions didàctiques  
4.1. Els departaments didàctics elaboraran, abans del començament del curs acadèmic, la programació didàctica dels mòduls integrats en cada departament, entesos com els instruments de planificació curricular específics per a cadascun dels mòduls. Al final del curs elaboraran una memòria en la qual s'avalue el desenvolupament de la programació didàctica, la pràctica docent i els resultats obtinguts.  
4.2. Els professors responsables de cada mòdul donaran a conéixer al començament de cada curs a l'alumnat la programació didàctica, la qual haurà d'incloure per a cada mòdul d'ensenyament, almenys, objectius, continguts, mètodes pedagògics, criteris d'avaluació, mínims exigibles per a obtindre una valoració positiva, criteris de qualificació, així com procediments d'avaluació de l'aprenentatge que s'utilitzaran.  
4.3. Durant el curs 2020-2021 es tindrà especialment en compte la Resolució de 4 de maig de la Secretària Autonòmica d'Educació i Formació Professional, per la qual s'estableix el marc i les directrius d'actuació a desenvolupar durant el tercer trimestre del curs 2019-2020 i l'inici del curs 2020-2021, davant de la situació de crisi ocasionada per la Covid-19. D'acord amb el que s'estableix en el resolc tercer, els centres educatius realitzaran una programació extraordinària de l'activitat educativa partint del contingut dels informes individualitzats que s'emeten de cada alumne en finalitzar el present curs i les avaluacions inicials que es realitzaran en els primers dies lectius del curs 2020-2021. Així mateix, caldrà atindre's al que s'estableix en l'Ordre EFP/561/2020, de 20 de juny, del Ministeri d'Educació i Formació Professional (BOE 175, 24.06.2020), on es publiquen els Acords de la Conferència Sectorial d'Educació, per a l'inici i el desenvolupament del curs 2020-2021.  
  
4.4. La programació del curs 2020-2021 haurà d'adaptar-se a les circumstàncies generades davant de la situació de crisi ocasionada per la Covid-19, adoptant-se les mesures necessàries orientades a respondre a les necessitats educatives concretes de l'alumnat i a la consecució dels resultats d'aprenentatge vinculats a les competències professionals del títol, que la situació excepcional del curs 2019-2020 els haguera dificultat adquirir.  
  
5. Constitució de grups  
5.1. Per a la constitució de grups caldrà ajustar-se al que disposa l'article 13 del Reial decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei orgànica 2/2006, de 3 de maig, d'educació. En els ensenyaments dels cicles formatius d'Arts Plàstiques i Disseny, la relació numèrica professor-alumne haurà de ser, com a màxim, d'1/30 en les classes teòriques i teoricopràctiques i 1/15 en les classes pràctiques i tallers.  
5.2. Per a la constitució d'un grup, en els centres públics es requerirà un mínim de 8 alumnes. Qualsevol altra situació haurà de ser objecte d'un informe per la Inspecció d'Educació i l'haurà d'autoritzar la conselleria competent en matèria d'educació.  
5.3. La direcció territorial corresponent validarà la proposta de cada centre en relació als mòduls la dedicació dels quals siga susceptible de desdoblament per al curs 2020-2021 en centres públics, vist l'informe de la Inspecció d'Educació.  
5.4. La situació generada per la crisi sanitària derivada de la Covid-19 fa necessari establir una organització extraordinària de la confecció de grups d'alumnat d'ensenyaments professionals d'Arts Plàstiques i Disseny com a conseqüència de la necessitat d'adaptar-la a les mesures de prevenció, higiene i promoció de la salut davant de la Covid-19 per als centres educatius en el curs 2020-2021, establides conjuntament per la Conselleria de Sanitat Universal i Salut Pública i la Conselleria d'Educació Cultura i Esport.  
Tal com s'indica en les mesures de prevenció, higiene i promoció de la salut davant de la Covid-19 en el curs 2020-2021, establides conjuntament per la Conselleria de Sanitat Universal i Salut Pública i la Conselleria d'Educació Cultura i Esport, es podrà flexibilitzar el màxim d'alumnes d'ensenyaments professionals d'Arts Plàstiques i Disseny per a poder garantir les mesures de seguretat i s'organitzarà, d'acord amb l'evolució de les diferents situacions, sempre que es complisquen totes les mesures de sanitat i seguretat recomanades.  
  
6. Fase de formació pràctica en empreses, estudis i tallers (FCT)  
  
6.1. Tots els cicles formatius d'Arts Plàstiques i Disseny inclouran pràctiques formatives en empreses, estudis, tallers o altres entitats. Aquesta fase de formació pràctica, en situació real de treball, no tindrà caràcter laboral i formarà part del currículum del cicle formatiu corresponent.   
6.2. Els períodes de realització del mòdul professional d'FCT hauran de ser amb caràcter general en calendari escolar lectiu, i es desenvoluparan preferentment, encara que no en exclusiva, en dos períodes anuals diferents:   
a) Primer període anual: es desenvoluparà en el tercer trimestre del segon curs acadèmic dels cicles formatius.  
b) Segon període anual: es desenvoluparà en el període comprés entre el primer dia lectiu fixat pel calendari escolar per al curs acadèmic següent i la data prevista pel centre educatiu per a la sessió de qualificació final del cicle formatiu que s'ha de realitzar al seu terme.  
  
6.3. Les estades diàries de l'alumnat en el centre de treball tendiran a ser de duració el més aproximada possible a l'horari laboral de l'entitat col·laboradora.  
6.4. La realització del mòdul d'FCT en períodes diferents dels definits amb caràcter general tindrà la consideració d'excepcional. La realització del mòdul d'FCT en període extraordinari requerirà l'autorització expressa de la Inspecció d'Educació, segons el que disposa l'article 14 de l'Ordre 77/2010, de 27 d'agost, de la Conselleria d'Educació, modificada parcialment per l'Ordre 46/2012, de 12 de juliol.  
  
6.5. Es podrà sol·licitar la realització o finalització del mòdul professional o unitat formativa d'FCT en períodes de caràcter extraordinari per causes objectives com puguen ser la falta de llocs formatius, l'estacionalitat del sector, la interrupció del període de pràctiques o qualsevol altra que faça impossible la completa realització de les pràctiques en el període ordinari, i s'haurà de comptar en tot cas amb el consentiment del tutor o tutora i dels alumnes afectats.  
6.6. S'entén per període extraordinari la realització de pràctiques:  
  
a) Durant el mes d'agost.  
b) En períodes escolars no lectius.  
6.7. Per a la realització del mòdul professional o unitat formativa d'FCT en períodes extraordinaris es requerirà un informe motivat de la Inspecció d'Educació. La petició la farà la direcció del centre a instàncies de l'equip docent, i haurà d'incloure una justificació raonada, el calendari i horaris proposats, i els mecanismes per al seguiment i control tutorial. No obstant això, en el cas de realitzar el mòdul professional o unitat formativa d'FCT en les vacances de Pasqua o Nadal, caps de setmana o festes laborals, no caldrà un informe previ i serà suficient la comunicació prèvia a la Inspecció d'Educació.  
  
La sol·licitud del període extraordinari s'haurà de formular, almenys, 30 dies hàbils abans de la data per a la qual se sol·licita l'autorització.  
En cap cas es podrà començar sense l'informe motivat de la corresponent inspecció d'educació, que resoldrà i notificarà la resolució d'autorització al centre educatiu.  
6.8. Qualsevol altra circumstància que tinga un caràcter excepcional haurà d'autoritzar-se des de la direcció general amb competències en ensenyaments artístics professionals d'Arts Plàstiques i Disseny i tindre l'informe favorable de la Inspecció d'Educació.  
6.9. La direcció del centre educatiu, a proposta de la direcció d'estudis, nomenarà un professor/a tutor/a del mòdul d'FCT per a cadascun dels grups de segon curs corresponents als cicles formatius que s'impartisquen en el centre. La designació recaurà en el professorat que, amb atribució docent en algun dels mòduls professionals del cicle formatiu, haja impartit o impartirà classe al grup d'alumnat per al qual es designe. Les funcions que ha de dur a terme el professorat que és tutor del mòdul d'FCT són les següents:  
a) Localitzar llocs formatius que possibiliten la realització del mòdul d'FCT a l'alumnat que accedisca a aquest.  
b) Elaborar i concretar el programa formatiu del mòdul d'FCT amb la persona responsable de l'empresa.  
c) Orientar l'alumnat, amb la col·laboració del professorat de l'especialitat de Formació i Orientació Laboral i/o Organització Industrial i Legislació, sobre els aspectes més generals del mòdul d'FCT (finalitats, característiques...), així com uns altres de més específics:  
- El programa formatiu.  
- L'organització i les característiques del centre de treball on es realitzarà el període d'FCT.  
- La informació sobre les condicions de la seua permanència en l'empresa: inexistència de relació laboral, observança de les normes d'higiene i seguretat en el treball pròpies del sector productiu, etc.  
d) Atendre l'alumnat quinzenalment o amb la periodicitat que s'establisca en el centre educatiu i telemàticament amb caràcter permanent, durant el període de realització de les pràctiques formatives a fi de valorar el desenvolupament del programa formatiu i establir els suports educatius necessaris.  
e) Fixar, junt amb la direcció d'estudis, una jornada quinzenal per a valorar, amb l'alumnat que realitza el mòdul d'FCT, el desenvolupament de les activitats programades.  
f) Avaluar i qualificar el mòdul d'FCT d'acord amb el que estableix aquesta resolució.  
g) Elaborar una memòria anual sobre el mòdul d'FCT que ha coordinat.  
En els centres públics, aquest professorat dedicarà a totes les funcions que tinga encomanades relacionades amb el mòdul d'FCT fins a un terç de l'horari lectiu setmanal assignat.  
6.10. La gestió i el seguiment del mòdul de formació pràctica es realitzarà a través de l'aplicació del sistema d'administració en línia per a la formació en centres de treball, SAÓ https://fct.edu.gva.es/, de la Conselleria d'Educació, Cultura i Esport.  
6.11. L'alumnat que durant el curs 2019-2020 va renunciar a la realització del mòdul FCT podrà realitzar-lo al llarg del curs en les mateixes condicions que la resta de l'alumnat.  
6.12. Amb la finalitat de facilitar les competències no adquirides en primer curs com a conseqüència de la situació de crisi generada per la Covid-19, es permetrà als centres educatius flexibilitzar la realització de l'FCT, i es podrà realitzar per dies, setmanes o quinzenes durant el primer i segon trimestre sense perjudici de la realització en el tercer trimestre.  
  
7. Mòdul professional d'obra final i de projecte integrat  
7.1. Els ensenyaments professionals d'Arts Plàstiques i Disseny incorporen en el grau mitjà un mòdul d'Obra Final, i en el grau superior, un mòdul de Projecte Integrat, de caràcter integrador dels coneixements, les destreses i les capacitats específiques del camp professional de l'especialitat. Aquests mòduls es realitzen en l'últim curs i s'avaluen una vegada superats la resta de mòduls que constitueixen el currículum del cicle formatiu.  
7.2. El tema objecte del mòdul professional d'Obra Final i de Projecte Integrat el proposarà el professorat que tinga atribuïda la competència docent per a impartir el mòdul, segons el determinat pels departaments de cada família professional en el marc de la programació general anual.  
7.3. Per al desenvolupament de l'obra o el projecte objecte del mòdul professional d'Obra Final o del Projecte Integrat, respectivament, s'establiran les fases de realització següents:  
a) Primera fase:  
S'organitzarà com a classes impartides el total del grup que realitzarà el mòdul. Tindrà com a finalitat formar l'alumnat que cal tutelar en la gestió de projectes i en la planificació d'aquests. Es desenvoluparan aspectes teoricopràctics enfocats a l'elaboració de projectes de cara a la seua aplicació en la formulació i la realització de l'obra final o el projecte integrat. Es desenvoluparà durant els dos primers trimestres del curs, al final dels quals l'alumnat haurà concretat el tema proposat com a avantprojecte.  
b) Segona fase:  
Aquesta segona fase s'organitzarà com a tutoria individualitzada a cadascun dels alumnes del grup i es dedicarà al seguiment dels diversos projectes durant el seu desenvolupament. Durant aquesta fase es realitzarà la materialització del projecte (obra o prototips), la redacció de la memòria i la presentació del projecte. Es desenvoluparà simultàniament al mòdul de Formació en Centres de Treball, segons els períodes establits en l'apartat 6.  
7.4. L'alumnat comptarà, dins del seu horari, amb la tutoria individualitzada del professorat que impartisca docència en el cicle formatiu. El professorat i l'alumnat podran utilitzar com a recurs les tecnologies de la informació i la comunicació disponibles en el centre docent i que es consideren adequades. L'alumnat podrà sol·licitar l'anul·lació de matrícula, prèvia sol·licitud per escrit a la direcció del centre docent perquè la resolga.  
7.5. La direcció d'estudis fixarà les dates en què l'alumnat haurà de lliurar, exposar i defensar cada projecte. Aquestes dates es publicaran en el tauler d'anuncis del centre docent. L'absència de presentació del projecte, sense la renúncia prèvia segons el que estableix l'apartat 9, tindrà la consideració de convocatòria consumida, segons estableix l'apartat 8 d'aquesta resolució.  
7.6. Per a l'avaluació del mòdul d'Obra Final o Projecte Integrat, es constituirà un tribunal, que actuarà com a òrgan col·legiat, format per cinc components designats per la direcció del centre. El tribunal haurà de comptar, almenys, amb el tutor o tutora de l'alumna o alumne que defense el mòdul professional d'Obra Final o Projecte Integrat. La presidència del tribunal correspondrà a la direcció del centre o a la persona en qui aquesta delegue, mentre que la secretaria del tribunal recaurà sobre la professora o professor de menys edat del tribunal. Així mateix, es recomana designar com a component del tribunal una professora o professor del cicle formatiu de l'especialitat d'Organització Industrial i Legislació i, sempre que siga possible, es recomana que la resta de membres del tribunal siguen docents de l'especialitat de què es tracte.  
  
7.7. El centre docent fomentarà la creació d'un fons documental amb un exemplar de cada projecte, i conservarà la informació més rellevant sobre aquests, per a consultes posteriors.  
7.8. Les persones que són les autores dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial decret legislatiu 1/1996, de 12 d'abril, en matèria de propietat industrial i intel·lectual, i sense perjudici d'això hauran de cedir al centre el projecte a efectes acadèmics.  
  
  
8. Matrícules i convocatòries  
8.1. L'alumnat podrà matricular-se per a cursar un mateix mòdul professional un màxim de quatre vegades.  
8.2. L'alumnat podrà ser qualificat dels mòduls professionals de formació en el centre educatiu en dues convocatòries: una d'ordinària i una altra d'extraordinària, i disposarà, durant tot el temps que dure la seua formació en un cicle formatiu, d'un màxim de quatre convocatòries per a la superació de cada mòdul professional.  
8.3. El mòdul d'FCT es podrà avaluar en dues convocatòries com a màxim. En funció del moment en què es decidisca la promoció de l'alumnat a aquest mòdul, les convocatòries podran realitzar-se en el mateix o en diferent curs escolar.  
8.4. La no-presentació a una convocatòria, sense la renúncia prèvia a aquesta, segons el que estableix l'apartat 11, tindrà la consideració de convocatòria consumida, i es computarà a l'efecte de la limitació indicada anteriorment.  
8.5. Amb caràcter general, l'alumnat de cicles formatius d'Arts Plàstiques i Disseny disposaran d'un màxim de quatre cursos acadèmics per a cursar i superar els diferents mòduls en què s'estructura cada currículum, sense perjudici del nombre màxim de convocatòries establit per a la superació de cada mòdul.  
8.6. Conforme al que s'estableix en la Resolució de 4 de maig de 2020, de la Secretaria Autonòmica d'Educació i Formació Professional, l'alumnat que s'haja vist afectat per les circumstàncies excepcionals del curs escolar 2019-2020, i previ informe de l'equip educatiu, podrà comptar amb l'ampliació excepcional d'un any més de permanència. El centre educatiu ho farà constar en els documents d'avaluació.  
  
  
9. Anul·lació de matrícula a instàncies de l'alumnat  
9.1. L'alumnat o els seus representants legals tenen dret a l'anul·lació de la matrícula del curs, que implica la pèrdua del seu dret a l'ensenyament, l'avaluació i la qualificació de tots els mòduls professionals en què s'havia matriculat, i en cap cas implicarà la devolució de les taxes de matrícula.  
9.2. La sol·licitud per a l'anul·lació de la matrícula s'haurà de presentar, segons el model que s'inclou com a annex I, en el centre públic en què l'alumnat curse els estudis, o al qual estiga adscrit el centre on reba els ensenyaments, amb una antelació d'almenys dos mesos respecte del final del període lectiu corresponent als mòduls professionals que ha d'impartir en el centre educatiu. Quan la matrícula només incloga la fase de formació pràctica en empreses, estudis i tallers, l'anul·lació se sol·licitarà amb antelació a l'inici d'aquesta.  
  
9.3. Correspon al director del centre públic acceptar la cancel·lació mitjançant una resolució que es comunicarà a la persona interessada, segons el model que s'inclou com a annex II. Una còpia d'aquesta resolució s'adjuntarà a l'expedient acadèmic de l'alumnat. En cas de resolució favorable, l'anul·lació de matrícula serà consignada en els documents oficials d'avaluació mitjançant la diligència oportuna.  
9.4. L'alumnat al qual se li concedisca l'anul·lació no s'inclourà en les actes d'avaluació i, en conseqüència, no se li computaran les convocatòries a les quals li haguera donat dret la matrícula. A més, si l'alumne o l'alumna cursa els ensenyaments en un centre sostingut amb fons públics, perdrà el dret de reserva de la plaça per a cursos acadèmics posteriors, per la qual cosa, si en el futur desitja continuar aquests estudis, haurà de concórrer de nou al procediment general d'admissió que estiga establit. En el cas de renúncia per causa degudament justificada, segons la normativa vigent, l'alumnat no perdrà el dret de reserva de la plaça.  
  
10. Anul·lació de matrícula per inassistència  
10.1. L'assistència a les activitats de formació és una condició necessària per a mantindre vigent la matrícula en el cicle formatiu. El professorat responsable de cada mòdul té l'obligació de controlar l'assistència setmanal de l'alumnat a les activitats i haurà d'indicar aquest control en el sistema de gestió de centres, que és ITACA per als centres públics.  
10.2. La direcció del centre procedirà a l'anul·lació de la matrícula, d'ofici, si un alumne o alumna acumula un nombre de faltes d'assistència injustificades igual o superior al 20 % de les hores de formació en el centre educatiu que corresponguen al total dels mòduls en què es trobe matriculat (si n'hi ha, s'exclouran els mòduls professionals pendents de cursos anteriors i els que han sigut objecte de convalidació o renúncia a la convocatòria).  
10.3. L'anul·lació de la matrícula per inassistència haurà d'ajustar-se al procediment següent:  
a) El o la cap d'estudis del centre comunicarà a l'alumnat o als seus representants legals les faltes injustificades quan s'arribe al límit del 10 % de les hores de formació, mitjançant el model que s'inclou com a annex III. En la comunicació s'indicarà de manera expressa els efectes que la no-justificació de les faltes pot tindre respecte a la vigència de la matrícula, i se li concedirà un termini de deu dies naturals perquè presente al·legacions i aporte la documentació que estime pertinent.  
  
b) Una vegada arribat al límit del 20 % de faltes sense justificar i tingudes en compte les al·legacions i la documentació presentada per l'alumnat, la direcció del centre resoldrà el que siga procedent mitjançant el model que s'adjunta com a annex IV.  
La resolució adoptada es comunicarà a l'alumnat o als seus representants legals, de manera que quede constància documentada o un justificant de recepció d'aquestes, i podrà ser objecte de recurs, d'acord amb el que preveu la Llei 39/2015, d'1 d'octubre, del procediment administratiu comú de les administracions públiques, i davant de la direcció territorial. La seua resolució posarà fi a la via administrativa.  
Una còpia de la resolució de l'anul·lació de la matrícula s'adjuntarà a l'expedient acadèmic de l'alumnat. L'anul·lació de matrícula serà consignada en els documents d'avaluació mitjançant la diligència oportuna.  
  
10.4. En el cas de l'alumnat de centres privats, la resolució de l'anul·lació de la matrícula serà efectuada pel director o directora del centre públic a petició del director o directora del centre privat adscrit, una vegada comprovat que s'ha dut a terme el tràmit previst en l'epígraf a) de l'apartat anterior.  
10.5. A l'efecte del que preveu aquest apartat, es consideren faltes justificades les absències derivades de malaltia o accident de l'alumnat, atenció a familiars o qualsevol altra circumstància extraordinària estimada per la direcció del centre on cursa els estudis.  
10.6. L'alumnat la matrícula del qual siga anul·lada per inassistència perdrà la condició d'alumne del cicle formatiu i, en conseqüència, no serà inclòs en les actes d'avaluació final. A més, en els centres sostinguts amb fons públics, perdrà el dret de reserva de plaça com a alumne repetidor, i, si desitja continuar en el futur aquests ensenyaments, haurà de concórrer de nou en el procés general d'admissió que estiga establit.  
  
10.7. Els centres establiran el procediment mitjançant el qual es registraran les faltes d'assistència a les activitats de formació que es desenvolupen en el centre educatiu. Així mateix, a l'inici de les activitats lectives, el tutor o la tutora ha d'informar l'alumnat tant del nombre de faltes d'assistència no justificades que donen lloc a l'anul·lació de la matrícula com del procediment regulat en aquest apartat.  
  
11. Renúncia a la convocatòria de mòduls professionals i/o del mòdul d'FCT  
11.1. Amb la finalitat de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i la qualificació d'una o les dues convocatòries del curs acadèmic de tots o algun dels mòduls, sempre que concórrega alguna de les circumstàncies següents:  
a) Malaltia prolongada o accident de l'alumne o alumna.  
b) Obligacions de tipus personal o familiar estimades per l'equip directiu del centre que condicionen o impedisquen la dedicació normal a l'estudi.  
c) Acompliment d'un lloc de treball.  
d) Maternitat o paternitat, adopció o acolliment.  
e) Altres circumstàncies, degudament justificades, que revisten caràcter excepcional.  
11.2. La sol·licitud, perquè s'admeta la renúncia a la convocatòria, s'haurà de presentar, segons el model de l'annex V, amb una antelació mínima d'un mes a la data de l'avaluació final del mòdul o els mòduls afectats per la renúncia. La direcció del centre públic on conste l'expedient acadèmic de l'alumnat resoldrà, en el mateix document, la petició en el termini màxim de deu dies hàbils, incorporarà una còpia a aquest expedient i el comunicarà a la persona interessada. Quan la decisió siga negativa, aquesta serà motivada.  
11.3. Amb la mateixa finalitat, quan es produïsca alguna de les circumstàncies descrites, l'alumnat podrà renunciar a l'avaluació i la qualificació de les convocatòries previstes per al mòdul d'FCT.  
La renúncia a l'avaluació i la qualificació en alguna convocatòria del mòdul d'FCT implica, al mateix temps, la renúncia en la mateixa convocatòria a l'avaluació i la qualificació del mòdul professional d'Obra Final o Projecte Integrat. La sol·licitud, perquè s'admeta aquesta renúncia, es podrà efectuar durant tot el període previst per a la realització del mòdul d'FCT, i es tramitarà segons el procediment descrit en l'apartat anterior.  
  
12. Convocatòria extraordinària o de gràcia  
12.1. Excepcionalment, l'alumnat que haja esgotat el nombre de convocatòries establides segons el que disposa l'apartat 8 podrà sol·licitar una convocatòria extraordinària o de gràcia, sempre que concórrega alguna de les circumstàncies següents:  
a) Malaltia prolongada o accident de l'alumne o alumna.  
b) Obligacions de tipus personal o familiar estimades per l'equip directiu del centre que condicionen o impedisquen la dedicació normal a l'estudi.  
c) Acompliment d'un lloc de treball.  
d) Maternitat o paternitat, adopció o acolliment.  
e) Altres circumstàncies, degudament justificades, que revisten caràcter excepcional.  
12.2. Aquesta mesura excepcional no es podrà aplicar a la fase de formació pràctica en empreses, estudis i tallers (FCT).  
12.3. D'acord amb el que disposen els decrets de currículum pels quals s'estableix el currículum dels ensenyaments artístics, correspon a la conselleria competent en matèria d'educació resoldre les sol·licituds de convocatòria extraordinària o de gràcia.  
12.4. El procediment que caldrà seguir per a tramitar la sol·licitud de convocatòria extraordinària de gràcia serà el següent:  
a) Amb una antelació mínima de dos mesos a la data de l'avaluació final del mòdul o els mòduls afectats per la convocatòria extraordinària o de gràcia, l'alumnat podrà presentar, en el centre docent públic on conste el seu expedient acadèmic, la sol·licitud de matrícula extraordinària del mòdul o dels mòduls per als quals haja esgotat el límit establit. A la petició s'haurà d'adjuntar la documentació següent:  
  
- Un certificat acadèmic oficial dels estudis superats fins al moment de sol·licitar la convocatòria extraordinària o de gràcia.  
- Un informe mèdic que acredite la malaltia greu o la situació de l'alumne o alumna, o bé un informe de la persona sol·licitadora sobre la situació personal que li va impedir cursar de manera normal els estudis corresponents.  
- Tots els altres documents acreditatius que s'estime convenient aportar.  
b) El centre adjuntarà a aquest expedient un informe motivat del departament didàctic al qual corresponga la sol·licitud, respecte a la concessió o no d'una matrícula extraordinària, i el remetrà a la direcció territorial d'educació corresponent perquè el resolga en el termini màxim de deu dies hàbils.  
c) La direcció territorial d'educació corresponent resoldrà i remetrà al centre una còpia de la resolució, a l'efecte de la notificació a l'alumne o alumna i la seua incorporació a l'expedient acadèmic. El centre haurà de requerir a aquest alumnat, que ha sigut autoritzat amb caràcter excepcional, la confirmació per escrit de la seua presentació o renúncia a la convocatòria extraordinària o de gràcia amb un mínim de 72 hores d'antelació a la data de realització d'aquesta convocatòria. En cas de renúncia, el centre haurà de realitzar les gestions oportunes perquè no siga computada aquesta convocatòria extraordinària, tant en el sistema ITACA com comunicant a la direcció territorial la renúncia, perquè quede sense efectes la resolució inicial.  
d) L'alumnat que sol·licite una convocatòria extraordinària o de gràcia haurà de realitzar una matrícula condicionada prèviament en aquest mòdul.   
  
13. Convalidació de mòduls formatius  
13.1. Les sol·licituds de convalidació per estudis cursats, amb mòduls professionals d'un cicle formatiu determinat, requereixen la matriculació prèvia de l'alumnat en aquests mòduls i ensenyaments.  
13.2. Correspon a la direcció del centre públic on conste l'expedient de l'alumnat el reconeixement de la convalidació de mòduls professionals pels estudis o les acreditacions següents:  
a) Per mòduls professionals d'altres títols d'Arts Plàstiques i Disseny del catàleg de la LOGSE establits en l'Ordre ECI/3058/2004, de 10 de setembre (BOE 27.09.2004).  
b) Per mòduls professionals d'altres títols d'Arts Plàstiques i Disseny del catàleg de la LOGSE establits en les normes que regulen els nous títols LOE en els seus reials decrets corresponents.  
c) Per matèries de Batxillerat en els cicles formatius de grau mitjà, establits en les normes que regulen cada títol.  
d) Per mòduls professionals de títols d'Arts Plàstiques i Disseny de la mateixa família professional del catàleg LOE regulats en els seus reials decrets corresponents.  
e) Per mòduls professionals d'altres títols d'Arts Plàstiques i Disseny del catàleg LOE per als quals, fins i tot no tenint la mateixa denominació, el Ministeri Educació, Cultura i Esport haja definit la convalidació per tindre objectius, continguts i duració similars.  
f) La convalidació del mòdul de Formació i Orientació Laboral, sempre que aquest mateix mòdul s'haja superat en un cicle formatiu d'Arts Plàstiques i Disseny i haja sigut establit en les normes que regulen cada títol.  
g) La convalidació del mòdul propi d'Empresa i Iniciativa Emprenedora, sempre que aquest mateix mòdul s'haja superat en un cicle formatiu d'Arts Plàstiques i Disseny d'igual o superior nivell acadèmic a què es vol cursar.  
h) La convalidació del mòdul propi d'idioma estranger únicament en cicles LOE, sempre que s'acredite, almenys, una de les situacions següents:  
1r. Tindre superat el mateix mòdul en un cicle formatiu d'Arts Plàstiques i Disseny d'igual o superior nivell acadèmic a què es desitge cursar.  
2n. Acreditar, per una entitat certificadora reconeguda en l'estat espanyol amb efectes acadèmics, un nivell de coneixement de la llengua estrangera del mòdul formatiu, corresponent al nivell B1 de Marc Europeu Comú de Referència per a les Llengües.  
3r. Acreditar un nivell de competència lingüística corresponent al nivell B2 del Marc Europeu Comú de Referència per a les Llengües, a través dels certificats reconeguts a la Comunitat Valenciana en l'Ordre 93/2013, d'11 de novembre, de la Conselleria d'Educació, Cultura i Esport, per la qual es modifica l'annex únic denominat «Certificats i diplomes que acrediten la competència en llengües estrangeres» del Decret 61/2013, de 17 de maig, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres, o en les resolucions posteriors que amplien l'annex d'aquesta ordre.  
13.3. Correspon a la conselleria competent en matèria d'educació el reconeixement de la convalidació de mòduls professionals per altres ensenyaments, pel que fa a mòduls de disseny curricular propi de la Comunitat Valenciana, per a títols d'Arts Plàstiques i Disseny del catàleg LOE.  
13.4. La resolució de les convalidacions no incloses en els apartats anteriors correspondrà al Ministeri d'Educació i Formació Professional i seran tramitades, exclusivament, de manera individual i a petició de l'alumnat que es trobe matriculat oficialment en un cicle d'Arts Plàstiques i Disseny, a través de la seu electrònica del Ministeri d'Educació i Formació Professional.  
Una vegada emplenada la instància de sol·licitud i presentada a través de la seu electrònica del Ministeri d'Educació i Formació Professional, el o la sol·licitant haurà de presentar aquesta sol·licitud, junt amb la documentació requerida, en el seu centre educatiu perquè aquest complete la seua remissió al Ministeri d'Educació i Formació Professional. La remissió per part del centre educatiu comportarà el registre de la instància en el Ministeri a l'efecte d'inici del procediment i el còmput de terminis per a resoldre. La resolució es farà efectiva quan el sol·licitant la presente en el centre educatiu en suport paper amb signatura electrònica i codi segur de verificació (CSV) per a comprovar-se.  
Una vegada feta efectiva la resolució, el centre educatiu recollirà en l'expedient acadèmic del sol·licitant els mòduls convalidats amb l'expressió «Convalidat».  
13.5. Les convalidacions la resolució de les quals correspon a la conselleria competent en matèria d'educació es tramitaran d'acord amb el procediment següent:  
a) Des de l'inici del curs acadèmic fins a finalitzar el mes d'octubre, l'alumnat podrà presentar, en el centre docent públic on conste el seu expedient acadèmic, la sol·licitud de convalidació dels mòduls propis segons el model previst en l'annex IX. A la petició s'haurà d'adjuntar:  
  
- Original o fotocòpia compulsada de la certificació acadèmica dels estudis realitzats, expedida per un centre oficial, en què consten els ensenyaments cursats i cadascuna de les assignatures, matèries o, si és el cas, mòduls professionals, amb indicació de la convocatòria en què han sigut superats i la qualificació obtinguda.  
- En el cas de sol·licitar la convalidació de mòduls propis de la Comunitat Valenciana per haver cursat estudis superiors universitaris, s'haurà d'adjuntar original o fotocòpia compulsada dels programes dels estudis universitaris cursats, segellats per la universitat on els va realitzar, de les matèries (teòriques i pràctiques) en què fonamenta la seua sol·licitud de convalidació.  
b) El centre realitzarà la tramitació telemàtica a través de l'oficina virtual de la Conselleria d'Educació, Cultura i Esport OVICE (https://oficinavirtual.gva.es/oficina\_tactica/), en el termini màxim de 30 dies des de la recepció de la sol·licitud, a la direcció general competent en ensenyaments artístics professionals d'Arts Plàstiques i Disseny, perquè la resolga. La documentació d'aquesta oficina està disponible en el lloc web del SAI (http://sai.edu.gva.es/?q=es/node/267).  
c) La direcció general competent resoldrà i remetrà al centre una còpia de la resolució, a l'efecte de la notificació a l'alumnat i la incorporació dels canvis en l'expedient acadèmic i al sistema de gestió ITACA.  
  
13.6. Les convalidacions la resolució de les quals correspon a la direcció del centre públic on consta l'expedient de l'alumnat es tramitaran de conformitat amb el procediment següent:  
a) Fins al 15 de novembre, l'alumnat podrà presentar, en el centre docent públic on conste el seu expedient acadèmic, la sol·licitud de convalidació segons el model previst en l'annex VI. A la petició s'adjuntarà:  
- Original o fotocòpia compulsada de la certificació acadèmica dels estudis realitzats, expedida per un centre oficial, en què consten els ensenyaments cursats i cadascuna de les assignatures, matèries o, si és el cas, mòduls professionals, amb indicació de la convocatòria en què han sigut superats i la qualificació obtinguda.  
b) El centre notificarà a l'alumnat la resolució de la sol·licitud de convalidació i aquesta serà incorporada a l'expedient acadèmic de l'alumnat i al sistema de gestió ITACA.  
13.7. Serà requisit imprescindible per al reconeixement de les convalidacions que les assignatures cursades i superades tinguen validesa acadèmica oficial, pertanguen a ensenyaments del mateix o superior nivell educatiu i que, almenys, hi haja un mínim d'un 75 % de coincidència en càrrega lectiva i contingut amb les assignatures objecte de convalidació.  
13.8. L'ordenació acadèmica dels estudis d'Arts Plàstiques i Disseny no preveu la resolució de convalidacions parcials de mòduls.  
13.9. En cap cas podrà ser objecte de convalidació el mòdul d'Obra Final, Projecte Final o Projecte Integrat, ja que té per objecte la integració dels coneixements, les destreses i les capacitats específics del camp professional de l'especialitat a través de la realització d'un projecte adequat al nivell acadèmic cursat.  
Tampoc seran susceptibles de convalidació els mòduls els objectius i els continguts dels quals siguen específics de l'especialitat que es cursa i distintius del títol, com els projectes i els tallers específics del títol.  
  
13.10. En cap cas és objecte de convalidació la fase de formació pràctica per haver cursat algun tipus de formació pràctica en altres ensenyaments oficials.  
13.11. Fins que no es resolguen les peticions, l'alumnat haurà d'assistir a les activitats de formació dels mòduls professionals la convalidació dels quals va sol·licitar i no podrà ser proposat per a fer el mòdul professional d'FCT si no compleix els requisits exigibles per la normativa en vigor.  
13.12. La secretaria del centre vetlarà perquè no es tramiten en la mateixa instància sol·licituds de convalidació de mòduls professionals la resolució dels quals competisca a diferents òrgans o administracions. Per tant, s'utilitzaran diferents instàncies de sol·licitud, cadascuna dirigida a cada òrgan o administració competent de la resolució de la convalidació.  
  
14. Exempció de mòduls formatius i/o del mòdul d'FCT per la seua correspondència amb la pràctica laboral  
14.1. Podrà determinar-se l'exempció de mòduls formatius i/o del mòdul professional d'FCT, per la seua correspondència amb la pràctica laboral, sempre que s'acredite, almenys, un any d'experiència relacionada amb els coneixements, les capacitats i les destreses i, si és el cas, unitats de competència, pròpies dels mòduls i/o de l'exercici professional específic del cicle formatiu corresponent, d'acord amb el que estableix la norma que regule cada títol.  
14.2. Les sol·licituds d'exempció per correu amb la pràctica laboral de mòduls professionals d'un determinat cicle formatiu i/o del mòdul professional d'FCT requereixen la matriculació prèvia de l'alumnat en aquests mòduls i ensenyaments.  
14.3. Correspon a la direcció del centre públic on conste l'expedient de l'alumnat el reconeixement de l'exempció dels mòduls professionals establits en les normes que regulen cada títol i/o del mòdul d'FCT.  
  
14.4. El procediment que cal seguir per a tramitar la sol·licitud d'exempció serà el següent:  
a) Fins al 15 de novembre de 2020, l'alumnat podrà presentar en el centre docent públic on conste el seu expedient acadèmic la sol·licitud d'exempció (annex VII), amb la relació dels mòduls formatius, d'entre els establits en la norma que regula el títol que està cursant, sobre els quals sol·licita l'exempció. En el cas de sol·licitar l'exempció del mòdul d'FCT, el termini per a lliurar la sol·licitud serà, almenys, d'un mes abans de la data d'inici del mòdul FCT. A la petició s'adjuntarà la documentació següent:  
a1) Treballadors o treballadores per compte d'altri:  
- Certificat de matriculació en els estudis d'Arts Plàstiques i Disseny l'exempció dels quals sol·licita.  
- Contracte de treball o certificat de l'empresa o empreses on haja adquirit l'experiència laboral, en què conste específicament la duració del contracte, l'activitat desenvolupada i el període de temps en què s'ha realitzat aquesta activitat.  
- Informe de vida laboral.  
a2) Treballadors o treballadores per compte propi:  
- Certificat de matriculació en els estudis d'Arts Plàstiques i Disseny l'exempció dels quals sol·licita.  
- El certificat d'alta en el cens d'obligats tributaris amb una antiguitat mínima d'un any.  
- Declaració de la persona interessada de l'activitat desenvolupada.  
- Informe de vida laboral.  
a3) En el cas de treballadors o treballadores voluntaris o becaris, es requerirà la certificació de l'organització on s'haja prestat l'assistència, en què s'hauran d'especificar les activitats i les funcions realitzades, l'any en què es van realitzar i el nombre total d'hores dedicades a aquestes.   
En el cas que les empreses o les entitats a què fa referència aquest apartat hagen cessat en la seua activitat i resulte impossible l'obtenció dels certificats esmentats anteriorment, l'alumnat haurà d'aportar la documentació acreditativa del cessament de l'activitat, junt amb una declaració jurada en què es descriguen les activitats desenvolupades en l'empresa o entitat.  
La persona sol·licitant podrà adjuntar altres documents admesos en dret, que permeten ampliar la informació sobre la seua experiència laboral, a fi de facilitar la resolució de la sol·licitud de l'exempció.  
b) El centre adjuntarà a aquest expedient un informe motivat del departament didàctic del centre al qual corresponga la sol·licitud, en el qual s'especifique si hi ha adequació entre l'activitat desenvolupada i les competències i els continguts del mòdul formatiu objecte d'exempció. En cas necessari, l'equip docent del cicle formatiu podrà demanar per escrit a les persones interessades tota la documentació complementària que considere oportuna i convenient per a fonamentar l'informe.  
  
c) El centre notificarà a l'alumnat la resolució de la seua sol·licitud d'exempció i la incorporarà al seu expedient acadèmic i al sistema de gestió ITACA.  
  
15. Trasllats entre centres de diferents administracions educatives  
  
15.1. Quan l'alumnat sol·licite el trasllat d'expedient acadèmic, a fi de continuar els estudis iniciats en un centre pertanyent a una altra administració educativa, l'administració educativa receptora, una vegada acceptat aquest, procedirà a l'adaptació corresponent a fi que s'incorpore al curs que li corresponga.  
15.2. L'adaptació es tramitarà segons el procediment següent:  
a) L'alumnat haurà de presentar, en el centre docent públic de destinació, la sol·licitud d'adaptació de mòduls professionals. A la petició s'adjuntarà:  
- Fotocòpia del document d'identificació (nacional o estranger).  
  
- Fotocòpia compulsada de la certificació acadèmica dels estudis realitzats en el centre d'origen, en què consten els ensenyaments cursats i cadascun dels mòduls professionals, amb indicació de la convocatòria en la qual han sigut superats i la qualificació obtinguda.  
- Certificat de matriculació en el centre de destinació, en els estudis d'Arts Plàstiques i Disseny.  
b) El centre haurà de remetre aquesta documentació en el termini de 10 dies a la direcció general competent en ensenyaments artístics professionals d'Arts Plàstiques i Disseny, perquè la resolga. Seran objecte de reconeixement els mòduls aprovats que siguen similars en continguts i càrrega lectiva als establits en el Pla d'estudis de la Comunitat Valenciana.  
c) La direcció general esmentada haurà de resoldre i remetre al centre una còpia de la resolució, a l'efecte que siga notificada a l'alumnat i incorporada a l'expedient acadèmic.  
15.3. Segons el que disposa l'apartat 21, els mòduls adaptats figuraran en l'expedient acadèmic personal amb la denominació d?«Adaptat». Quan siga necessari fer una ponderació de les qualificacions, els mòduls que figuren com a adaptats es computaran amb la qualificació obtinguda en el centre d'origen.  
  
16. Promoció del primer al segon curs dels cicles formatius  
16.1. L'alumnat que supere tots els mòduls professionals del primer curs promocionarà al segon curs.  
16.2. També promocionaran els qui, després de realitzar-se la convocatòria extraordinària del primer curs, hagen obtingut avaluació positiva en mòduls la càrrega lectiva dels quals sume, almenys, el 75 % del primer curs.  
16.3. Per a l'alumnat que promocione amb mòduls pendents de denominació idèntica en els dos cursos, l'avaluació d'aquests mòduls en segon curs estarà condicionada a la superació del mòdul de primer.  
  
  
17. Accés al mòdul professional d'FCT  
17.1. Amb caràcter general, l'accés al mòdul professional d'FCT tindrà lloc sempre que s'haja aconseguit un nivell determinat de competències professionals en els altres mòduls professionals, i podrà produir-se:  
a) Quan l'alumnat haja aconseguit l'avaluació positiva en tots els mòduls professionals, exceptuant-ne el mòdul d'Obra Final o Projecte Integrat.  
b) Quan l'alumnat tinga pendent de superació un o més mòduls la suma horària dels quals siga igual o inferior a 240 hores.  
17.2. La incorporació d'alumnat inclòs en l'apartat b anterior s'efectuarà per decisió de l'equip docent adoptada de manera col·legiada o, altrament, per majoria simple amb vot de qualitat del tutor o tutora del cicle formatiu en cas d'empat.  
  
18. L'avaluació dels ensenyaments professionals d'Arts Plàstiques i Disseny  
18.1. L'avaluació dels ensenyaments professionals d'Arts Plàstiques i Disseny serà contínua i tindrà en compte el progrés de l'alumnat respecte a la formació adquirida en els diferents mòduls que componen el cicle formatiu corresponent.  
18.2. L'aplicació del procés d'avaluació contínua de l'alumnat requereix la seua assistència regular a les classes i activitats programades per als diferents mòduls professionals del cicle formatiu. Per a fer-ho, serà necessària l'assistència, almenys, al 8 % de les classes i activitats previstes en cada mòdul. Aquesta circumstància haurà de ser acreditada i certificada pel cap o la cap d'estudis a partir dels comunicats de faltes d'assistència comunicades pel professorat que imparteix docència. L'incompliment d'aquest requisit suposarà la pèrdua del dret a l'avaluació contínua en el mòdul en què no s'haja aconseguit l'assistència mínima, i podrà suposar l'anul·lació de matrícula per inassistència en aplicació del que disposa l'apartat 10.  
  
18.3. En les programacions didàctiques dels mòduls professionals s'establiran, entre altres aspectes, els següents:  
a) Els criteris d'avaluació de cada mòdul professional, amb referència especial als mínims exigibles per a superar-los.  
b) Els procediments per a avaluar el progrés dels aprenentatges de l'alumnat.  
c) Els criteris de qualificació.  
d) Les activitats de recuperació dels mòduls professionals pendents de superació.  
e) L'adaptació de les activitats de formació, els criteris i els procediments d'avaluació quan el cicle formatiu haja de ser cursat per l'alumnat amb discapacitat, de manera que se'n garantisca l'accessibilitat a les proves d'avaluació; aquesta adaptació en cap cas suposarà la supressió d'objectius o resultats d'aprenentatge que afecten la competència general del títol.  
18.4. L'avaluació comportarà l'emissió d'una qualificació que reflectirà els resultats obtinguts per l'alumnat.  
18.5. El professorat avaluarà tant l'aprenentatge de l'alumnat com el procés d'ensenyament i la seua pròpia pràctica docent en relació amb l'assoliment dels objectius generals del cicle formatiu.  
  
19. Descripció del procés d'avaluació  
19.1. L'equip docent del grup, que actuarà de manera col·legiada, i presidit pel tutor o tutora, es reunirà periòdicament en sessions d'avaluació, amb la finalitat de coordinar el professorat dels diferents mòduls i valorar el progrés de l'alumnat quant a l'obtenció dels objectius generals del cicle formatiu.  
19.2. Se celebrarà almenys una sessió d'avaluació per cada trimestre de formació en el centre educatiu; l'última tindrà la consideració d'avaluació final ordinària. Es realitzarà també una sessió d'avaluació final extraordinària per a l'alumnat que no haja superat algun mòdul professional en la convocatòria ordinària.  
19.3. L'avaluació dels mòduls professionals de formació en el centre educatiu s'articularà conforme al procediment següent:  
a) Sessió d'avaluació final ordinària: curs primer  
En finalitzar el tercer trimestre del curs acadèmic, es realitzarà l'avaluació final corresponent a la convocatòria ordinària del curs primer, en la sessió de la qual s'assignarà la qualificació final als mòduls professionals cursats en el centre educatiu. En la sessió d'avaluació promocionarà al curs segon l'alumnat que complisca els requisits establits en l'apartat 16.  
b) Sessió d'avaluació final extraordinària: curs primer  
Amb posterioritat a la realització de la sessió d'avaluació final ordinària, es farà l'avaluació final corresponent a la convocatòria extraordinària del curs primer, i es qualificaran els mòduls que no haja superat l'alumnat en la convocatòria ordinària. En la sessió d'avaluació promocionarà al curs segon l'alumnat que complisca els requisits establits en l'apartat 16.  
L'alumnat que haja de repetir el curs realitzarà totes les activitats dels mòduls professionals no superats.  
c) Sessió d'avaluació final ordinària: curs segon  
En finalitzar el període corresponent als mòduls professionals impartits en el centre educatiu, es realitzarà l'avaluació final corresponent a la convocatòria ordinària del curs segon, i es qualificaran els mòduls professionals de formació en el centre educatiu, a excepció del mòdul d'Obra Final o Projecte Integrat.  
En aquesta sessió d'avaluació es qualificaran també els mòduls professionals de primer curs de l'alumnat que va promocionar al segon curs amb algun mòdul pendent. Prèviament, el centre haurà de realitzar una convocatòria d'exàmens extraordinaris dels mòduls pendents de primer. En el cas que l'alumne o alumna amb mòduls pendents de primer curs vulga renunciar a aquesta convocatòria, haurà de fer aquesta renúncia conforme al procediment establit en l'apartat 11.  
  
En aquesta sessió d'avaluació, l'equip docent decidirà quins alumnes poden cursar el mòdul d'FCT perquè compleixen els requisits establits, segons el que disposa l'apartat 17.  
d) Sessió d'avaluació final extraordinària: curs segon  
En el període establit en el calendari escolar de cada curs acadèmic es durà a terme l'avaluació final corresponent a la convocatòria extraordinària del curs segon per a l'alumnat que no va ser autoritzat a realitzar el mòdul d'FCT. En aquesta es qualificaran els mòduls professionals no superats en la convocatòria ordinària, incloent-hi els que tinga pendents de primer.  
En aquesta sessió d'avaluació quedarà autoritzat a realitzar el mòdul d'FCT en el curs acadèmic següent l'alumnat que complisca els requisits establits en l'apartat 17. L'alumnat que no reunisca les condicions per a l'accés a l'FCT ha de repetir el curs i realitzar la totalitat de les activitats dels mòduls professionals pendents.  
19.4. Al final de la realització del mòdul d'FCT s'avaluarà aquest mòdul i el mòdul d'Obra Final o Projecte Integrat i es determinarà la qualificació final del cicle formatiu de l'alumnat que haja superat tots els seus mòduls professionals. Se seguirà el procediment següent:  
  
a) Sessió de qualificació final del cicle formatiu: primer període  
Al final de la realització del mòdul d'FCT en el primer període, es realitzarà la sessió de qualificació final del cicle formatiu, en què s'avaluarà l'alumnat següent:  
- El que haja cursat el mòdul d'FCT.  
- El que haja promocionat al mòdul d'FCT en l'avaluació final extraordinària de segon curs, compte amb l'exempció d'aquest mòdul i no tinga cap altre mòdul professional pendent de superació per a l'obtenció del títol corresponent.  
En conseqüència, seran objecte de qualificació en aquesta sessió:  
- El mòdul d'FCT realitzat per l'alumnat inclòs en l'apartat anterior.  
  
- Els mòduls professionals pendents de l'alumnat autoritzat a realitzar el mòdul d'FCT en aquestes condicions.  
- El mòdul professional d'Obra Final o Projecte Integrat.  
En funció dels resultats obtinguts, l'equip docent realitzarà la proposta per a l'obtenció del títol de l'alumnat que haja aprovat la totalitat dels mòduls professionals del cicle formatiu.  
L'alumnat que, en acabar aquesta sessió de qualificació, tinga mòduls professionals pendents de superar es podrà matricular d'aquests en el curs acadèmic següent. Si el mòdul pendent és el d'Obra Final o Projecte Integrat, l'alumnat disposarà d'una convocatòria extraordinària. El centre educatiu haurà de determinar la data de realització d'aquesta convocatòria extraordinària, la qual serà convocada amb suficient antelació perquè l'alumnat afectat en siga coneixedor i constarà en la PGA del centre.  
b) Sessió de qualificació final del cicle formatiu: segon període  
En finalitzar el segon període establit per a la realització del mòdul d'FCT, es farà una nova sessió de qualificació final del cicle formatiu amb el mateix procediment descrit en l'apartat anterior.  
19.5. Correspon a la Inspecció d'Educació assessorar i supervisar el desenvolupament del procés d'avaluació, així com proposar l'adopció de les mesures que contribuïsquen a perfeccionar-lo.  
  
20. Ajornament de la qualificació del mòdul d'FCT  
20.1. La direcció del centre públic en què es trobe matriculat un alumne o alumna, o al qual estiga adscrit el centre privat en què cursa els ensenyaments, podrà autoritzar l'ajornament de la qualificació del mòdul d'FCT quan aquest alumne o alumna haja de realitzar-lo en un període que sobrepasse la data en la qual s'estén l'acta de qualificació final del cicle formatiu per a la resta de l'alumnat del grup.  
  
20.2. L'ajornament es concedirà a iniciativa del centre on l'alumnat curse els ensenyaments quan la prolongació del període d'FCT estiga motivada per la falta de disponibilitat de llocs formatius o la dificultat del centre educatiu per a localitzar centres de treball que oferisquen llocs formatius a «jornada completa».  
A aquest efecte, el o la titular del centre privat traslladarà a la direcció del centre públic la relació de l'alumnat que es veu afectat per aquesta circumstància i la data en què conclourà l'activitat.  
20.3. A més, l'alumnat o els seus representants legals podran sol·licitar l'ajornament de la qualificació del mòdul d'FCT quan no puguen realitzar-lo en jornades diàries de duració similar a les que tinguen establides els centres de treball per a la seua plantilla per alguna de les circumstàncies següents:  
a) Malaltia prolongada o accident de l'alumnat.  
b) Obligacions de tipus personal o familiar apreciades per la direcció del centre que condicionen o impedisquen la dedicació normal a l'activitat.  
c) Acompliment d'un lloc de treball.  
La sol·licitud perquè es concedisca l'ajornament de la qualificació del mòdul d'FCT es formalitzarà en el model del nexe VIII, i es presentarà amb una antelació mínima de deu dies a respecte a la data d'inici del mòdul esmentat, acompanyada de la documentació que justifique les raons que s'hi al·leguen. La direcció del centre públic on conste l'expedient acadèmic de l'alumnat resoldrà en el mateix document la petició en el termini màxim de cinc dies, n'incorporarà una còpia a aquest expedient i ho comunicarà a la persona interessada. Quan la decisió siga negativa, haurà de ser motivada.  
  
20.4. De la mateixa manera, s'ajornarà la qualificació del mòdul d'FCT quan l'autorització prevista en l'apartat 6.4 es concedisca per a un període que sobrepasse la data en què s'estén l'acta de qualificació final del cicle formatiu a la resta de l'alumnat del grup.  
20.5. L'ajornament de la qualificació del mòdul d'FCT implicarà, alhora, l'ajornament de la qualificació del mòdul professional d'Obra Final o de Projecte Integrat.  
20.6. La convocatòria corresponent a l'acta afectada per l'ajornament de la qualificació no es comptabilitzarà per al còmput del nombre màxim de convocatòries previstes.  
20.7. L'alumnat afectat per la situació d'ajornament serà qualificat del mòdul d'FCT i del mòdul d'Obra Final o Projecte Integrat en la següent acta de qualificació final del cicle formatiu que s'emeta en el centre, juntament amb l'alumnat que haja realitzat el mòdul d'FCT en el període establit reglamentàriament.  
20.8. Si el període ampliat per a realitzar el mòdul d'FCT correspon al curs acadèmic següent al qual es troba matriculat l'alumnat, haurà de realitzar una nova matriculació en aquest mòdul i en el mòdul d'Obra Final o de Projecte Integrat, i abonar exclusivament la taxa per mòdul d'Obra Final, Projecte Integrat o Projecte Final.  
  
  
21. Actuació respecte a l'alumnat amb criteris d'avaluació i promoció adaptats durant el curs 2019-2020 com a conseqüència de la crisi generada per la Covid-19  
En el cas d'alumnat que en el curs acadèmic 2019-2020 va promocionar de curs i l'equip educatiu considera que promocionen amb resultats d'aprenentatge a realitzar en segon curs, es podran programar diferents solucions:  
- Si és un mòdul professional associat a unitat de competència i en segon curs es poden implementar els continguts durant el primer trimestre, s'inclouran els resultats d'aprenentatge no realitzats en el primer curs en un altre mòdul associat a unitat de competència.  
- Si és un mòdul no associat a unitat de competència, aquests continguts es podran programar en altres mòduls no associats a unitat de competència de manera transversal o mitjançant activitats proposades que l'alumnat haurà de realitzar paral·lelament en el curs.  
- Si el nombre de resultats d'aprenentatge (de diferents mòduls professionals) a realitzar, és considerat per l'equip docent com a molt representatiu, aquest podrà dissenyar un nou mòdul de segon curs que contemple els resultats d'aprenentatge no realitzats; aquest mòdul haurà d'estar integrat en l'horari del primer trimestre.  
  
- El centre educatiu dissenyarà itineraris formatius individuals o grupals per a aquells alumnes que van promocionar de curs i als quals no es pot aplicar l'adaptació esmentada amb anterioritat.  
- En el cas de l'alumnat procedent de quart d'ESO que continue estudis d'ensenyaments professionals d'Arts Plàstiques i Disseny de grau mitjà, caldrà tindre en compte especialment en la seua transició els informes individuals valoratius del curs 2019-2020. Aquests tindran caràcter informatiu i orientador, i detallaran aquells aprenentatges imprescindibles no adquirits a causa de les circumstàncies del tercer trimestre del curs 2019-2020. Aquells aprenentatges necessaris per a adquirir les competències professionals, personals i socials pròpies de la titulació, hauran de ser objecte de tractament durant el curs 2020-2021, d'acord amb el que estableix la Resolució de 4 de maig, de la Secretaria Autonòmica d'Educació i Formació Professional, per la qual s'estableixen el marc i les directrius d'actuació a desplegar durant el tercer trimestre del curs 2019-2020 i l'inici del curs 2020-2021, davant de la situació de crisi ocasionada per la Covid-19.  
  
  
22. Qualificació dels mòduls professionals de formació en el centre educatiu i del mòdul d'FCT  
22.1. La qualificació dels mòduls professionals de formació en el centre educatiu, incloent-hi el mòdul professional d'Obra Final o Projecte Integrat, s'expressarà en valors numèrics de 0 a 10, sense decimals. Es consideraran positives les qualificacions iguals o superiors a 5 i negatives les restants.  
22.2. Els criteris de qualificació, com a percentatge de la nota final del mòdul d'Obra Final o Projecte Integrat, seran els següents:  
a) Avantprojecte, desenvolupat durant la primera fase, segons el que estableix l'apartat 7 d'aquesta resolució: 30 %.  
b) Desenvolupament i defensa del projecte, realitzat durant la segona fase, segons el que estableix l'apartat 7 d'aquesta resolució: 70 %.  
Al seu torn, els criteris de qualificació de la segona fase seran:  
a) Aspectes formals (presentació, estructura documental, organització i redacció, entre altres): 30 %.  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50 %.  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 20 %.  
Cada membre del tribunal, constituït segons el que disposa l'apartat 7 d'aquesta resolució, emetrà una qualificació sobre cada apartat, i se n'obtindrà la mitjana en cada cas. La qualificació final serà la suma de les mitjanes dels diversos apartats sense cap xifra decimal, i per a fer-ho s'utilitzarà la regla de l'arredoniment.  
22.3. El mòdul d'FCT es qualificarà en termes d?«apte» o «no apte». Per a fer-ho, el professorat encarregat de realitzar el seguiment de les activitats desenvolupades per l'alumnat en els centres de treball valorarà el progrés d'aquests en relació amb els resultats d'aprenentatge del mòdul, tenint en compte les dades i la informació obtinguts en aquest període i l'informe de la persona responsable del centre de treball que organitze les activitats que ha de dur a terme l'alumnat.  
  
22.4. Així mateix, s'emetran altres qualificacions no numèriques:  
a) La renúncia a la convocatòria d'algun dels mòduls professionals en què l'alumnat es trobe matriculat s'indicarà amb l'expressió «renúncia».  
b) Els mòduls professionals convalidats per altres formacions es qualificaran amb l'expressió de «convalidat».  
c) Els mòduls professionals que hagen sigut objecte de correspondència amb la pràctica laboral es qualificaran amb l'expressió d?«exempt».  
d) Els mòduls professionals que, per raons diferents de les de la renúncia a la convocatòria, no hagen sigut qualificats, constaran com a «no avaluat» i la convocatòria corresponent es comptarà com a consumida.  
e) El mòdul d'FCT i el mòdul d'Obra Final o Projecte Integrat que no s'hagen pogut cursar per tindre pendents altres mòduls professionals que impedeixen l'accés a aquests o perquè la seua qualificació ha sigut ajornada, no es qualificaran i la convocatòria no es comptarà com a utilitzada.  
f) Els mòduls professionals que hagen sigut adaptats a conseqüència d'un trasllat d'expedient figuraran com a «adaptat», a continuació de la qualificació obtinguda en el centre d'origen.  
22.5. A l'alumnat que obtinga en un mòdul professional determinat la qualificació de 10, se li podrà donar una «menció honorífica». Les mencions honorífiques seran atorgades pel professorat que impartisca el mòdul professional corresponent. El nombre de mencions honorífiques que es podran concedir no podrà excedir del 10 % d'alumnat matriculat en el mòdul professional en cada grup.  
22.6. L'alumnat que haja obtingut una qualificació final del cicle formatiu igual o superior a 9,00 punts podrà obtindre «matrícula d'honor». Les matrícules d'honor seran atorgades per acord del departament de família professional al qual pertanga el cicle formatiu, a proposta de l'equip d'avaluació que determine la qualificació final. El nombre de matrícules d'honor no podrà excedir el 5 % d'alumnat matriculat en el cicle formatiu en el curs acadèmic corresponent, llevat que el nombre d'alumnat matriculat siga inferior a vint alumnes, cas en què es podrà concedir una sola matrícula d'honor.  
22.7. L'alumnat podrà reclamar contra les qualificacions obtingudes, segons el que estableix l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
23. Càlcul de la nota mitjana final del cicle formatiu  
23.1. Una vegada superat el cicle formatiu, es procedirà al càlcul de la nota mitjana final, que serà la suma de les ponderacions dels diferents mòduls que el componen, expressada amb dos decimals. La ponderació de cada mòdul es comptarà multiplicant el nombre de crèdits del mòdul per la qualificació final obtinguda en aquest, i dividint el resultat entre el nombre total de crèdits cursats. En els cicles formatius de grau mitjà, en què la duració dels mòduls s'expressa en hores en comptes de crèdits, la ponderació de cada mòdul es calcularà mitjançant el mateix procediment: prenent el nombre d'hores en lloc dels crèdits corresponents com a factor de ponderació.  
  
23.2. No es comptarà la fase de formació pràctica en empreses, estudis i tallers a l'efecte del càlcul de la nota mitjana final del cicle formatiu, ni tampoc els mòduls que han sigut objecte de convalidació i/o exempció.  
  
24. Documents oficials d'avaluació i mobilitat  
24.1. D'acord amb el que disposa l'article 20 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, són documents del procés d'avaluació els següents:  
- L'expedient acadèmic de l'alumnat.  
- Les actes d'avaluació.  
- Els informes d'avaluació individualitzats.  
24.2. La mobilitat de l'alumnat que curse aquests ensenyaments es garanteix amb els informes d'avaluació individualitzats i amb els certificats acadèmics.  
  
25. Expedient acadèmic de l'alumnat  
25.1. L'expedient acadèmic inclourà el conjunt de qualificacions i incidències de l'alumnat durant el període en el qual aquest curse els ensenyaments d'Arts Plàstiques i Disseny.  
25.2. Junt amb les dades personals de l'alumnat, en l'expedient acadèmic apareixeran les d'identificació del centre, els seus antecedents acadèmics i la informació relativa als canvis de centre i de domicili.  
  
25.3. En l'expedient acadèmic s'inclourà la documentació següent:  
  
a) Document acreditatiu del compliment dels requisits acadèmics exigibles per a cursar els ensenyaments d'Arts Plàstiques i Disseny o certificat d'haver superat la prova d'accés.  
b) L'extracte de les matriculacions i les qualificacions de cada curs acadèmic.  
c) Tota la documentació oficial que incidisca en la vida acadèmica de l'alumnat.  
25.4. L'emplenament, la custòdia i l'arxivament dels expedients acadèmics correspon als centres públics en què l'alumnat estiga matriculat o al que es trobe adscrit el centre privat en què estiga escolaritzat. La secretaria del centre públic serà la responsable de custodiar-los. La centralització electrònica d'aquests es realitzarà d'acord amb el procediment que es determine i amb el manual per a l'ús de l'aplicació corporativa a aquest efecte, sense que això supose una subrogació de les obligacions inherents a aquests centres docents.  
Les direccions territorials d'educació adoptaran les mesures adequades per a la seua conservació i trasllat en el cas de supressió del centre.  
  
25.5. El centre on l'alumnat va formalitzar per primera vegada la matriculació obrirà l'expedient acadèmic. En cas de trasllat, el centre d'origen el remetrà al centre de destinació, a petició d'aquest. El centre d'origen podrà conservar una còpia d'aquest expedient. Tot això sense perjudici del procediment que es determine per a la centralització electrònica dels expedients acadèmics.  
  
26. Certificat acadèmic oficial  
26.1. El certificat acadèmic és el document oficial en què s'indiquen les qualificacions obtingudes per l'alumnat fins a la data d'emissió del certificat. En el document s'indicaran, a més, el curs acadèmic i el nombre de les convocatòries consumides.  
26.2. La secretaria del centre públic serà l'encarregada d'emetre els certificats que se sol·liciten, segons es tracte, d'estudis parcials o completament superats.  
  
27. Actes d'avaluació  
27.1. L'acta és el document fonamental en què es deixa constància oficial de les qualificacions obtingudes per l'alumnat i es prendrà com a referent per a emplenar la resta de documents d'avaluació i els certificats acadèmics. Els resultats de l'avaluació es registraran en dos tipus d'actes:  
a) Acta d'avaluació final  
Aquesta acta s'estendrà per a registrar els resultats i les decisions preses en les sessions d'avaluació final ordinària i/o extraordinària, dels mòduls professionals de formació al centre educatiu.  
Comprendrà la relació nominal de l'alumnat que compon el grup, junt amb les qualificacions dels mòduls i les decisions de promoció al curs següent o al mòdul d'FCT.  
b) Acta de qualificació final del cicle formatiu  
Es formalitzarà aquesta acta per a registrar les qualificacions i les decisions acordades en les sessions d'avaluació final del cicle formatiu, al final de realització del mòdul d'FCT i del mòdul d'Obra Final, Projecte Final o Projecte Integrat.  
27.2. Per a l'emplenament de les actes es tindrà en compte el que preveu l'apartat 28 d'aquesta resolució sobre el registre de les qualificacions i les notacions literals que permeten reflectir les decisions preses en l'avaluació. La seua impressió es realitzarà a doble cara en els models corresponents.  
27.3. Les actes se segellaran i requeriran la signatura autògrafa de professorat que ha intervingut en l'avaluació, i haurà d'estar acompanyada del nom i els cognoms de la persona signant. En tots els casos es farà constar el vistiplau de la direcció del centre.  
27.4. Els centres privats emplenaran les actes i les lliuraran al centre públic al qual es troben adscrits. La secretaria d'aquest centre, després de revisar-les per a verificar que s'ajusten a la normativa, retornarà al centre privat una fotocòpia segellada del document en què farà constar la seua conformitat.  
28. Informe d'avaluació individualitzat  
28.1. Quan un/a alumne/a es trasllade a un altre centre sense haver conclòs el curs acadèmic, es consignarà en un informe d'avaluació individualitzat la informació que resulte necessària per a la continuïtat del procés d'aprenentatge.  
28.2. El/la tutor/a elaborarà aquest informe a partir de les dades facilitades pel professorat que imparteix els mòduls professionals del cicle formatiu. Contindrà, almenys, els elements següents:  
a) Apreciació sobre el grau d'adquisició dels resultats d'aprenentatge dels mòduls professionals del cicle formatiu.  
b) Qualificacions parcials o valoracions de l'aprenentatge en el cas que s'hagen emés en aquest període.  
c) Aplicació, si escau, de les adaptacions previstes per a l'alumnat amb discapacitat.  
28.3. L'informe d'avaluació individualitzat, junt amb una còpia compulsada de l'expedient acadèmic de l'alumne/a, serà remés pel centre d'origen al de destinació, a petició d'aquest. Quan algun dels centres afectats pel trasllat siga un centre privat, la tramitació es realitzarà a través del centre al qual es trobe adscrit. Una còpia d'aquest informe es posarà a la disposició del tutor o tutora del grup al qual s'incorpore l'alumne o l'alumna.  
  
29. Registre de les qualificacions no numèriques i altres situacions acadèmiques en els documents oficials d'avaluació  
29.1. En les actes d'avaluació, les qualificacions no numèriques i altres situacions acadèmiques s'expressaran de la manera següent:  
  
Qualificacions i situacions Abreviatura  
Mòdul d'FCT superat APTE  
Mòdul d'FCT no superat NO APTE  
Mòdul convalidat CO  
Mòdul amb renúncia a la convocatòria RC  
Mòdul exempt EX  
Mòdul no avaluat NE  
Mòdul adaptat AD  
Mòdul incompatible IC  
Mòdul amb menció honorífica 10 € mh  
Sense proposta de qualificació final del cicle formatiu (-)  
Qualificació final del cicle formatiu amb matrícula d'honor (nota mitjana) - MH  
  
  
29.2. Les decisions preses en les sessions d'avaluació respecte a l'accés al mòdul d'FCT i d'avaluació final del cicle formatiu s'indicaran en les actes d'avaluació en la corresponent columna amb un SÍ o un NO.  
  
29.3. En els documents d'avaluació no han d'aparéixer ni esmenes ni ratllades. Els errors produïts en l'emplenament de les actes d'avaluació s'esmenaran mitjançant una diligència estesa per la secretaria del centre, en l'espai reservat a les observacions i les modificacions, la diligència haurà d'estar també signada pel professorat afectat per la dada modificada.  
Als centres privats, la direcció haurà d'assumir aquests tràmits.  
  
  
30. Accés a la universitat  
Respecte a l'accés a la universitat caldrà ajustar-se al que disposa la resolució del president de la Comissió Gestora dels Processos d'Accés i Preinscripció en les universitats públiques del Sistema Universitari Valencià, per la qual es fan públics els acords de la comissió esmentada sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat d'aquest curs, per a l'alumnat que estiga en possessió del títol de Batxillerat, o de tècnic superior de Formació Professional, o de tècnic superior d'Arts Plàstiques i Disseny, o de tècnic Esportiu superior, o equivalents a efectes acadèmics.   
  
31. Alumnat amb necessitat específica de suport educatiu  
De conformitat amb el que estableix l'article 71 de la Llei orgànica 2/2006, de 3 de maig, d'educació, s'asseguraran els recursos necessaris perquè l'alumnat que requerisca una atenció educativa diferent de l'ordinària, per presentar necessitats educatives especials, puga aconseguir el màxim desenvolupament possible de les seues capacitats.  
Per a donar resposta educativa adequada per a l'alumnat amb necessitat específica de suport educatiu, caldrà ajustar-se al que disposa l'article 27 del Decret 104/2018, de 27 de juliol, del Consell, pel qual es despleguen els principis d'equitat i d'inclusió en el sistema educatiu valencià i en l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat als centres docents sostinguts amb fons públics del sistema educatiu valencià.  
  
  
32. Instruccions sobre la implantació dels cicles LOE  
32.1. Els qui hagen iniciat els estudis d'un cicle formatiu d'Arts Plàstiques i Disseny corresponent al sistema educatiu derivat de la LOGSE, i estiguen afectats pel calendari d'implantació dels nous ensenyaments derivats de la LOE, podran acabar els seus estudis, d'acord amb el que estableixen els apartats següents:  
a) Els qui hagen realitzat el segon curs dels cicles formatius de grau superior LOGSE l'any acadèmic en què aquest curs s'imparteix per última vegada disposaran dels dos anys acadèmics següents per a acabar els seus estudis en el sistema LOGSE, si es tracta de superar el projecte final, els mòduls pendents o la fase de formació pràctica, sense que això comporte dret d'assistència a classe, i sempre tenint en compte el nombre de convocatòries no esgotades. D'igual manera es procedirà en el cas d'alumnat que haja realitzat el primer curs dels cicles formatius de grau mitjà LOGSE l'any acadèmic en què aquest curs s'imparteix per última vegada.  
Cada any acadèmic es faran dues convocatòries per a cada mòdul formatiu. Per a la superació del projecte final i de la fase pràctica es realitzarà una convocatòria anual.  
Finalitzat aquest termini, els qui no estiguen en condicions de titular i desitgen continuar estudis, hauran d'incorporar-se al nou sistema educatiu, per la qual cosa s'aplicaran les convalidacions establides en el Reial decret pel qual s'establisca el títol LOE corresponent, segons el procediment descrit en l'apartat 13.  
b) L'alumnat que, després d'haver cursat primer d'un cicle formatiu de grau superior LOGSE en l'últim any de la seua impartició, no promocione, s'incorporarà al primer curs del cicle formatiu d'Arts Plàstiques i Disseny LOE corresponent. A aquest efecte, es matricularà del primer curs complet, i se li aplicaran les convalidacions de mòduls d'acord amb el que dispose el Reial decret pel qual s'establisca el títol LOE, segons el procediment descrit en l'apartat 13.  
  
32.2. El departament didàctic del cicle formatiu corresponent determinarà les activitats i/o les proves de recuperació dels mòduls que l'alumnat haja de cursar com a pendents i que hagen sigut cursats conforme al currículum corresponent al cicle formatiu d'Arts Plàstiques i Disseny establit a l'empara de la LOGSE.  
  
33. Aplicació als cicles formatius regulats per la LOGSE  
Mentre mantinguen la seua vigència els títols derivats de la LOGSE, se'ls podrà aplicar el que disposa aquesta resolució, excepte en els aspectes següents:  
33.1. Per a l'avaluació i la qualificació del mòdul d'Obra Final, en els cicles formatius de grau mitjà, i del mòdul de Projecte Final, en els cicles formatius de grau superior, caldrà ajustar-se al que disposa el Reial decret pel qual s'estableix el títol, sense perjudici que el nombre màxim de convocatòries per a la superació d'aquests mòduls serà de quatre.  
33.2. El càlcul de la qualificació final del cicle formatiu es trobarà segons el que estableix l'Ordre de 26 de maig de 1997, per la qual es regula el procés d'avaluació, acreditació acadèmica i mobilitat de l'alumnat que curse cicles formatius d'Arts Plàstiques i Disseny establits per la Llei orgànica 1/1990, de 3 d'octubre, d'ordenació general del sistema educatiu, en l'àmbit territorial de gestió del Ministeri d'Educació i Cultura. Segons el que disposa l'apartat tretzé, per a l'obtenció de la qualificació final del cicle formatiu, es traurà la mitjana aritmètica entre les qualificacions següents: la mitjana aritmètica de les qualificacions dels mòduls que integren el currículum del cicle formatiu, i la qualificació del Projecte o Obra Final. Aquesta qualificació final es representarà en termes numèrics d'1 a 10, amb un únic decimal.  
  
  
34. Docència en els cicles professionals d'Arts Plàstiques i Disseny  
34.1. La part lectiva de la jornada setmanal del personal docent dels centres titularitat de la GVA que impartisquen els ensenyaments artístics professionals d'Arts Plàstiques i Disseny serà l'establida des de la direcció general competent en matèria de personal docent a 19 hores, sense perjudici de les situacions de reducció de jornada que preveu la normativa vigent.  
Respecte als horaris lectius d'aquest professorat, s'atendrà al que s'estableix en la normativa d'Educació Secundària.  
34.2. En el cas del professorat que imparteix cicles professionals d'Arts Plàstiques i Disseny, aquests horaris hauran d'estar totalment registrats en el sistema de gestió de centres ITACA abans de l'inici del curs escolar.  
  
35. Prevenció de riscos laborals en el sector docent i pla de contingència  
35.1. Adaptació de llocs de treball  
Atenent l'article 25 de la Llei 31/1995, de 8 de novembre, de prevenció de riscos laborals (BOE 269, 10.11.1995), per a garantir la protecció dels treballadors i treballadores sensibles a determinats riscos recomanada en els informes mèdics laborals sobre adaptació del lloc de treball emesos pels metges i metgesses de medicina del treball del Servei de Prevenció de Riscos Laborals de l'Institut Valencià de Seguretat i Salut en el Treball (INVASSAT) caldrà ajustar-se al següent:  
  
a) El procés s'iniciarà a instància de la persona interessada, la qual presentarà una sol·licitud d'adaptació de lloc de treball dirigida a l'INVASSAT.  
b) L'informe mèdic pertinent, que inclourà, si és necessari, una proposta d'adaptació del lloc de treball, ha de ser remés per l'INVASSAT a la Subdirecció General de Personal Docent i a l'interessat o interessada.  
  
c) La Subdirecció General de Personal Docent farà arribar aquesta adaptació del lloc de treball a la Direcció Territorial corresponent perquè, a través de la inspecció d'educació, realitze les gestions oportunes per a portar-la a terme.  
d) Quan l'informe faça referència a canvi d'adscripció de destinació, canvi d'especialitat d'entre les seues especialitats reconegudes en el seu mateix centre o a l'adequació d'horari i/o jornada, per part de l'òrgan competent en matèria de personal docent, es procurarà adaptar allò que siga procedent d'acord amb l'INVASSAT.  
e) Quan l'informe determine que el o la docent ha d'usar de manera habitual un material del qual el centre ja dispose, aquest l'ha de posar a disposició del o la docent.  
f) Quan el centre dispose d'aquest material però aquest estiga ubicat en una aula, el o la docent haurà d'impartir docència prioritàriament en aquesta aula.  
g) Quan l'informe determine que el o la docent ha d'usar de manera habitual un equip d'amplificació vocal portàtil, la direcció del centre educatiu ho ha de notificar a la Subdirecció General de Personal Docent. Aquesta unitat realitzarà els tràmits de contractació oportuns i l'enviarà al centre per a ús exclusiu del o de la docent mentre romanga en aquell centre de treball. Quan el o la docent canvie de lloc de treball a un altre centre educatiu, la direcció del centre ho ha de notificar a la Direcció General de Centres i Personal Docent perquè es produïsca el trasllat del material i se'n deixe constància.  
  
35.2. Pla de contingència  
1. Les persones responsables docents compliran amb la normativa i les instruccions que l'autoritat sanitària i l'INVASSAT establisquen al llarg del curs 2020-2021 en matèria de prevenció i contenció de la Covid-19. No obstant això, les persones responsables dels ensenyaments, i en compliment del capítol II de la Llei orgànica 2/2006, de 3 de maig, d'Educació, elaboraran i implantaran un pla de contingència per tal de fer front als possibles escenaris derivats de la crisi sanitària provocada per la Covid-19. Durant el curs 2020-2021 s'hauran d'extremar les mesures de salut i seguretat com a conseqüència dels possibles escenaris que es puguen produir, d'acord amb l'evolució de la situació sanitària provocada per la Covid-19, mesures que estaran incloses en els seus plans de contingència.  
2. Per a la confecció d'aquest pla es comptarà amb el suport de la direcció territorial a través de la Inspecció d'Educació i amb l'assessorament del Servei de Prevenció de Riscos Laborals de Personal Propi de la Generalitat.  
3. El pla es realitzarà d'acord amb el Pla de contingència i continuïtat en el treball durant les fases de desescalada i transició cap a una nova normalitat dels centres docents públics amb ensenyaments dependents de la Conselleria d'Educació, Cultura i Esport, elaborat per l'Administració educativa, i les instruccions generals que s'elaboren per part de l'INVASSAT.  
El claustre serà informat sobre el Pla de contingència que serà aprovat pel consell escolar de centre.  
4. En aquest sentit, el Pla de contingència i continuïtat elaborat haurà d'incloure les mesures, tècniques, humanes i organitzatives necessàries d'actuació a cada moment o situació, respecte de la materialització de la potencial amenaça. A més, s'hauran d'establir clarament les instruccions i responsabilitats necessàries, per la qual cosa hauran de quedar definits:  
- Quins recursos materials són necessaris.  
- Quines persones/càrrecs estan implicades en el compliment del Pla i quines són les responsabilitats concretes d'aquestes persones/càrrecs dins del pla.  
- Quina normativa, protocols i/o instruccions d'actuació s'han de seguir.  
- Protocol de neteja i desinfecció dels espais i materials, en especial d'aquells materials, ferramentes, maquinari i utensilis d'ús compartit.  
  
- Pla de control d'aforament que garantisca el mínim que establisca l'autoritat sanitària, entre persones a les aules. De tal manera, si és el cas, que s'habiliten torns d'assistència o utilització d'altres aules per garantir les distàncies mínimes de seguretat recomanades. En el cas d'establir diferents torns d'assistència presencial a les aules, s'organitzarà la docència, amb el consegüent programa d'ensenyament semipresencial, per tal d'impartir la totalitat del contingut establit en el currículum corresponent del cicle formatiu.  
5. D'acord amb el contingut dels acords de la Conferència Sectorial d'Educació, de data 11 de juny, publicats mitjançant l'Ordre EFP/561/2020, de 20 de juny, els centres educatius hauran de preveure la celebració amb l'alumnat de sessions informatives i de record de les regles higièniques i sanitàries que han d'aplicar en la seua vida quotidiana, per a la qual cosa podran utilitzar els recursos elaborats per les autoritats educatives i sanitàries.  
6. En l'aplicació del Pla durant el curs 2020-2021 es tindrà en compte la possible evolució de la pandèmia i s'ajustarà a la normativa que al voltant de la Covid-19 siga dictada per les autoritats sanitàries i educatives.  
  
36. Competències de les forces i cossos de seguretat davant del requeriment i comprovació de documentació personal sobre l'alumnat menor d'edat en cicles d'ensenyaments professionals d'arts plàstiques i disseny  
1. Les forces i cossos de seguretat, sempre que siga en l'exercici de les funcions de prevenció i indagació, estan legitimades per a requerir a la ciutadania que s'identifiquen, amb l'únic objecte d'exercir les funcions de protecció de la seguretat que tenen encomanades i la correlativa obligació legal de la ciutadania d'identificar-se.  
2. Si les dades que es demanen consten al centre docent i si el requeriment de cessió de dades prové de personal funcionari adscrit a la Policia Judicial i aquest acredita les ordres o instruccions donades per jutges/esses, es considerarà que la persona responsable del fitxer ha de cedir les dades sol·licitades.  
3. Davant de la sol·licitud d'entrar als centres docents per part de les forces i cossos de seguretat quan hi haja un delicte flagrant, haurà de sol·licitar-se l'acreditació com a tals. En els altres casos, serà necessària la sol·licitud d'autorització judicial al director/a territorial d'educació, en què conteste la interlocutòria del jutge/essa i, si aquest/a no contesta en el termini establit, serà el centre educatiu l'encarregat de donar-li el consentiment, excepte en el cas de la Policia Judicial.  
4. La detenció de les persones menors d'edat de nacionalitat espanyola serà notificada pels/per les agents de les forces i cossos de seguretat a qui n'exercisca la pàtria potestat o la tutela, però també a qui en aquell moment en tinga la guàrdia de fet, és a dir, en aquest cas, al professorat del centre docent. Si la detenció es realitza a una persona menor d'edat estrangera, seran els/les agents els encarregats de notificar-ho al cònsol o al Ministeri Fiscal.  
5. En tot cas, cal ajustar-se al que disposa el Reial decret 1774/2004, de 30 de juliol, pel qual s'aprova el Reglament de la Llei orgànica 5/2000, de 12 de gener, reguladora de la responsabilitat penal dels menors (BOE 209, 30.08.2004) i la Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades als centres educatius públics de titularitat de la Generalitat, DOGV núm. 8436 / 03.12.2018.  
  
  
37. Tecnologies de la informació i de la comunicació, sistema de gestió ITACA i protecció de dades  
37.1. Normativa que haurà de preveure's en matèria de l'ús de les tecnologies de la informació i de la comunicació i la protecció en el tractament de les dades  
Caldrà ajustar-se al que disposa la legislació en la matèria, que es pot consultar en la fitxa del recurs en el portal web Gestor educatiu (http://www.gestoreducatiu.gva.es/es/eredis, secció «Gestió administrativa alumnat») i en les instruccions de servei que dicte la direcció general amb competències en tecnologies de la informació i de la comunicació, i específicament en:  
1. El Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i pel qual es deroga la Directiva 95/46/CE (Reglament general de protecció de dades) (DOUE L119/1, de 04.05.2016).  
  
2. La Llei orgànica 3/2018, de 5 de desembre, de protecció de dades personals i garantia dels drets digitals (BOE 294, 06.12.2018).  
  
3. El Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal (BOE 17, 19.01.2008).  
4. Ordre 19/2013, de 3 de desembre, de la Conselleria d'Hisenda i Administració Pública, per la qual s'estableixen les normes sobre l'ús segur de mitjans tecnològics en l'Administració de la Generalitat.  
  
5. La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
  
6. La Instrucció 6/2012, de les direccions generals de Tecnologies de la Informació i de Centres Docents, per la implantació de la telefonia IP als centres educatius.  
7. La Instrucció 7/2012, sobre la implantació i l'ús del programari lliure en el lloc de treball.  
8. La Instrucció de servei número 2/2009, de la Direcció General d'Innovació Tecnològica Educativa, per a la petició i l'explotació de l'espai web i el subdomini proporcionat per la Conselleria d'Educació als centres docents, i la modificació a través de la Instrucció 1/2010.  
  
9. La Instrucció de servei número 5/2009, de la Direcció General d'Innovació Tecnològica Educativa, per a la utilització i la custòdia de les llicències del programari instal·lat als centres docents de la Generalitat.  
10. La Resolució de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyaments de Règim Especial i de la Direcció General de Tecnologies de la Informació, per la qual s'estableixen el procediment i el calendari d'inventariat i la certificació de les aplicacions i l'equipament informàtic existents als centres educatius dependents de la Generalitat (DOGV 7056, 28.06.2013).  
11. La Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat (DOGV 8436, 03.12.2018).  
37.2. ITACA  
1. El Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris (DOGV 6522, 17.05.2011), regula aquest sistema d'informació com a instrument per a la gestió i la comunicació de les dades i els documents necessaris per al funcionament adequat del sistema educatiu de la Comunitat Valenciana.  
  
2. El sistema d'informació ITACA té com a finalitat la consecució d'una gestió integrada dels procediments administratius i acadèmics del sistema educatiu de la Comunitat Valenciana.  
3. Tots els centres i/o ensenyaments gestionats des d'ITACA tenen l'obligació de comunicar a la conselleria competent en matèria d'educació, en el terme establit per la normativa vigent i mitjançant aquest sistema, la informació requerida en l'esmentat Decret 51/2011, de 13 de maig, amb atenció especial a les dades que fan referència al dret d'assistència i estudi de l'alumnat, segons l'article 24 del Decret 39/2008, de 4 d'abril (DOGV 5738, 09.04.2008).  
4. La Conselleria d'Educació, Cultura i Esport posa a la disposició dels centres educatius gestionats des d'ITACA un sistema de comunicació entre el centre i l'equip docent amb l'alumnat i els/les responsables familiars a través de les plataformes ITACA-Web Família 2.0 i Mòdul Docent 2.0.  
37.3. Ús de plataformes informàtiques als centres educatius públics de titularitat de la Generalitat  
1. L'Ordre 19/2013 sobre normes per a la utilització segura de mitjans tecnològics en l'Administració de la Generalitat estableix que queda prohibit transmetre o allotjar informació pròpia de l'Administració de la Generalitat en sistemes d'informació externs (com és el cas dels serveis en el núvol ?on cloud-), excepte autorització expressa de la conselleria competent en matèria d'educació que verifique l'acord de confidencialitat corresponent, i sempre prèvia anàlisi dels riscos associats a aquesta externalització. Per tant, com a norma general, s'empraran les eines que la conselleria competent en matèria d'educació pose a la disposició dels centres. A més a més, l'article 5.4 de l'esmentada Ordre 19/2013 estableix que qualsevol externalització del tractament requereix la subscripció d'un contracte exprés entre la conselleria competent en matèria d'educació, com a responsable del tractament, i l'empresa responsable de la prestació del servei, com a encarregada del tractament, que en aquest cas serien les empreses propietàries d'aquestes plataformes. L'obligatorietat d'aquest «contracte per encàrrec», així com les seues condicions, es troba especialment especificat en l'article 28 del recent Reglament general de protecció de dades (RGPD).  
  
2. En relació amb l'ús de xarxes socials en l'àmbit educatiu, aquesta resolució de 28 de juny de 2018 indica que la publicació de dades personals en xarxes socials per part dels centres educatius requereix comptar amb el consentiment inequívoc de les persones implicades, a les quals s'informarà prèviament de manera clara de les dades que publicaran, en quines xarxes socials, amb quina finalitat, qui pot accedir a les dades, així com de la possibilitat d'exercir els seus drets d'accés, rectificació, cancel·lació i oposició.  
3. No requerirà autorització l'ús de xarxes socials per a l'exercici de les competències en matèria d'educació, sempre que no tracten ni difonguen dades personals del tractament de les quals siguen responsables les persones titulars d'òrgans superiors o del nivell directiu de la Conselleria. Té la condició de dades personals tota la informació que es puga relacionar amb una persona física identificada o identificable. Aquesta definició inclou, entre altres dades, imatges, veu, codis d'identificació, qualificacions o opinions. No obstant això:  
a) Està expressament no autoritzat l'ús de xarxes socials que inclouen qualsevol classe de publicitat o que es puguen utilitzar per a una finalitat diferent de la mateixa comunicació.  
b) Quan s'utilitzen aquests mitjans, els centres educatius informaran les famílies i l'alumnat major de 14 anys sobre l'ús segur de les xarxes socials, dels drets i de les obligacions de les persones intervinents, així com de l'exempció de responsabilitat de la Conselleria en aquestes aplicacions.  
c) Quan les dades personals de l'alumnat, incloent-hi fotografies o vídeos, siguen proporcionades per tercers o altres membres de la comunitat educativa, sense mediació de la persona titular de les dades (l'alumnat major de 14 anys, o qui tinga la representació legal del/de la menor), es garantirà que es disposa de l'autorització expressa i concreta d'ús, o l'assumpció de responsabilitat per a qui les cedeix.  
  
4. Qualsevol tractament de dades de caràcter personal ha de complir el que preveu la normativa vigent en la matèria, i en particular les obligacions d'informació a les persones afectades pels tractaments i transparència sobre aquestes. A més, han de cenyir-se a les finalitats específiques previstes en la seua creació i que s'han d'haver publicat en els registres d'activitats corresponents.  
L'òrgan d'informació i assessorament de la Generalitat en matèria de protecció de dades és la Delegació de Protecció de Dades (vja@vzk.kv) a qui es poden dirigir les persones interessades pel que fa a totes les qüestions relatives al tractament de les seues dades personals i a l'exercici dels seus drets a l'empara del Reglament general de protecció de dades.  
5. Sobre la utilització d'aplicacions de missatgeria per part del professorat per a la comunicació amb l'alumnat, el punt 3.2.7 de l'esmentada Resolució de 28 de juny de 2018 indica que, amb caràcter general, les comunicacions entre el professorat i l'alumnat han de tindre lloc dins de l'àmbit de la funció educativa i no dur-se a terme a través d'aplicacions de missatgeria instantània. Si cal establir canals específics de comunicació, hauran d'emprar-se els mitjans i les eines establits per la conselleria competent en matèria d'educació i posats a la disposició de l'alumnat i el professorat o per mitjà del correu electrònic. Així mateix, quan la comunicació siga entre el professorat i qui tinga la representació legal de l'alumnat, el punt 3.2.8 assenyala que les comunicacions han de dur-se a terme a través dels mitjans posats a la disposició dels dos pel centre educatiu o la conselleria competent en matèria d'educació.  
  
  
6. Els tractaments de dades personals mitjançant aplicacions informàtiques mòbils, conegudes com a aplicacions mòbils (apps), han d'incloure's en la política de seguretat del centre, com a mínim amb les mateixes garanties que qualsevol altre tractament, tal com indica l'Informe sobre la utilització per part del professorat i l'alumnat d'aplicacions que emmagatzemen dades en el núvol amb sistemes aliens a les plataformes educatives, publicat per l'Agència Espanyola de Protecció de Dades (https://www.aepd.es/media/guias/guia-orientaciones-apps-datos-alumnos.pdf).  
Tal com indica aquest informe, les aplicacions que contenen més dades personals de l'alumnat són els quaderns de notes del personal docent, que mantenen el seu progrés i les seues qualificacions. Per la qual cosa qualsevol aplicació que incloga la identificació de l'alumne pot portar a l'elaboració de perfils segons les funcionalitats i la tipologia de les dades recopilades. Amb els hàbits de navegació, junt amb les dades d'altres persones usuàries amb els quals contacta i el seu comportament educatiu, es poden crear perfils de la persona usuària susceptibles de ser tractats sense el consentiment de la persona usuària, amb l'excusa de la millora del funcionament del servei. Les persones usuàries es poden classificar fàcilment segons la seua activitat, en funció de les accions que realitzen o, fins i tot, el temps que tarden a dur-les a terme. Cal tindre en compte que les aplicacions d'instal·lació no assistida en dispositius mòbils intel·ligents són capaces d'accedir a una quantitat elevada de dades de caràcter personal emmagatzemades en el mateix dispositiu, com ara el número d'identificació del terminal, l'agenda de contactes, imatges o vídeos. A més, aquestes aplicacions poden accedir als sensors del dispositiu i obtindre la ubicació geogràfica, capturar fotos, vídeos o sons a través d'aquests.  
Per tot això, no es podran utilitzar les plataformes informàtiques o aplicacions informàtiques mòbils (conegudes com a apps), diferents de les disposades o autoritzades per la conselleria competent en matèria d'educació, que tinguen com a finalitat:  
a) Tant la comunicació amb les famílies com amb l'alumnat.  
b) El seguiment de l'alumnat a través de quaderns de notes de progrés i la qualificació d'aquest.  
  
  
  
Consideracions finals  
1. Respecte als centres privats de titularitat de persones físiques o jurídiques i els centres privats que tenen com a titular una entitat o una associació sense ànim de lucre, aquest annex es pot aplicar en els apartats relatius als centres i ensenyaments impartits, a l'avaluació i a la matriculació.  
2. La direcció de cada centre educatiu complirà i farà complir el que s'estableix en la resolució i adoptarà les mesures necessàries perquè el seu contingut siga conegut per tots els/les membres de la comunitat educativa.  
La Inspecció d'Educació vetlarà pel compliment del que estableix aquesta resolució.  
3. Les direccions territorials competents en matèria d'educació coordinadament amb els responsables de l'ordenació acadèmica d'aquests ensenyaments tenen facultat per a resoldre, en l'àmbit de la seua competència, els problemes que puguen sorgir en l'aplicació d'aquesta resolució.  
4. Per a tot allò relatiu a l'ordenació acadèmica dels ensenyaments professionals d'Arts Plàstiques i Disseny, no previst en aquesta norma, serà aplicable de manera subsidiària allò disposat per als ensenyaments de Formació Professional.  
5. Les instruccions regulades en aquesta resolució queden supeditades a la normativa vigent sanitària al llarg del curs 2020-2021 i podrien ser modificades com a conseqüència de les mesures de contenció de l'autoritat sanitària davant de l'evolució de la Covid-19.